Nota Suara, Video Tular Berkait Abu Sayyaf Tidak Benar – ESSCom

TAWAU, 24 Mei : Kawasan Keselamatan Khas Pantai Timur Sabah (ESSCom) menafikan dakwaan berlaku kejadian kumpulan Abu Sayyaf menangkap penduduk kampung dan memotong anggota badan di dalam hutan di Sabah seperti nota suara yang tular menerusi aplikasi WhatsApp.

Komander ESSCom Datuk Ahmad Fuad Othman berkata nota suara meminta penduduk berhati-hati yang tular bersama sebuah video berdurasi 1.03 minit menunjukkan seorang lelaki diserang dengan parang dan ditetak serta kemudian ditembak bertalu-talu di kawasan semak itu bukan berlaku di Sabah sebaliknya di Filipina.

“Hentikan penyebaran berita palsu ini, jangan percaya audio (nota suara) yang disebarkan kerana ia palsu dan rakaman video itu sebenarnya berlaku di negara jiran,” katanya kepada Bernama hari ini.

Ahmad Fuad berkata polis dalam masa sama sedang menyiasat penyebar maklumat palsu berkenaan kerana menimbulkan kegusaran awam.

Terdahulu, nota suara berdurasi 23 saat yang tular hari ini turut mendakwa tindakan kumpulan Abu Sayyaf itu sebagai mahu membalas dendam.

Pada 17 Mei lepas, psukan keselamatan menembak mati lima anggota kumpulan Abu Sayyaf di kawasan setinggan di Taman Sri Arjuna, Beaufort. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


WARISAN Perlu Berhenti Membohongi Rakyat

KOTA KINABALU: Dakwaan Ahli Parlimen Kalabakan, Ma’Mun Sulaiman kononnya geran tanah adat NT atau Geran Komunal NT menghalalkan’ pembalakan ketika era kerajaan lalu, tidak lebih daripada cerita karut semata-mata.

Objektif pengeluaran Geran Komunal NT yang d proses melalui pindaan seksyen 76 Ordinan Tanah Sabah pada tahun 2009 adalah seperti berikut :-

1. Melindungi kepentingan anak negeri ke atas Tanah Kerajaan d sekitar kawasan perkampungan anak negeri .

2. Mempercepatkan proses pengeluaran hakmilik tanah jenis Native Title / Field Register ( NT/ FR ) kapada Anak Negeri in-situ secara berkelompok.

3. Menyelesaikan isu tuntutan Hak Tanah Adat Anak Negeri.

4. Menyelesaikan isu pertindihan Permohonan Tanah.

5. Memastikan Anak Negeri tidak menjual hak dan kepentingan Tanah dengan sewenang nya. Mengikut rekod Jabatan Tanah dan Ukur Pengeluaran Geran Komunal yang d proses melalui Pemberimilikan Tanah Terancang ( Fast Track ) pada tahun 2010 sehingga 2013 telah berjaya mengeluarkan 62 Geran Komunal dengan keluasan 83006 ekar ( 33591 hektar).

Jumlah benifisiari ( pemilik tanah) yang terdiri dari Anak Negeri ( penduduk Kampung In-situ) adalah sebanyak 8039 penduduk Kampung daripada 155 buah kampung yang melibatkan 10 buah daerah ( daerah Tongod, Kinabatangan, Keningau, Nabawan , Sipitang , Kota Marudu, Pitas ,Ranau , Tenom dan Labuk- Sugut ).

Untuk tujuan Pembangunan Tanah dua option d berikan kapada pemilik tanah/ Benifisiari ia itu membangun kan Tanah secara joint venture atau bersendirian. Jika benifisiari memilih untuk membangun Tanah secara persendirian Jabatan Tanah dan Ukur akan menjalankan pengukuran lot menggunakan PANTAS.

Jika terdapat kayu balak Yang boleh di pasarkan maka permohonan hendaklah di proses melalui Jabatan Hutan. Ini menunjukkan bahawa Ahli Parliamen Kalabakan berbohong kapada rakyat Sabah dan memfitnah Kerajaan Barisan Nasional di bawah kepimpinan Tan Sri Musa Hj Aman.

Tanah adat bukan kawasan hutan simpan, sebaliknya ia merujuk kepada tapak yang diusahakan oleh pemohon sejak sekian lama untuk bercucuk tanam atau berkebun. Kategori tanah adat langsung tidak termasuk dalam kawasan hutan simpanan.

Takrifan hutan simpan adalah kawasan yang tidak berpenghuni, tidak pernah diduduki dan jauh dari penempatan penduduk. Tanah adat pula adalah kawasan penempatan penduduk.

Mengapa kawasan hutan Sabah bertambah? Keadaan itu berlaku apabila kerajaan negeri dahulu tidak memberi lesen pembalakan baharu, manakala lesen yang tamat pula tidak diperbaharui. Hakikat ini dengan sendirinya menunjukkan Ahli Parlimen Kalabakan berbohong apabila mendakwa pertambahan keluasan hutan simpan Sabah berlaku kerana turut merangkumi kawasan tanah adat rakyat.

Menerusi pentadbiran kerajaan dahulu pimpinan Tan Sri Musa Aman, aspek pengurusan hutan amat diberi perhatian. Pelbagai usaha serius dilaksanakan ke arah mewujudkan hutan yang sihat dan produktif dalam kawasan hutan simpan, dengan setiap satunya mempunyai pelan pengurusan tersendiri. Bagi kawasan yang tidak dilindungi sepenuhnya, pembalakan dilakukan secara mapan manakala kawasan pemuliharaan bernilai tinggi dipelihara dengan rapi, sejajar pelbagai manfaat yang terangkum di dalamnya termasuk kawasan tadahan air.

Menerusi Pengurusan Hutan Mapan (SFM), sejumlah 53% dari kawasan di Sabah atau seluas 3.9 juta hektar tanah negeri, dikhususkan sebagai Kawasan Hutan Simpan, Kawasan Perlindungan dan Kawasan Pemuliharaan Hidupan Liar secara kekal.

Kerajaan Negeri turut mengkhususkan 30 peratus daripada keseluruhan kawasan hutan hujan tropika Sabah atau 2.2 juta hektar sebagai Kawasan Dilindungi Sepenuhnya (TPA), yang diharap dapat dicapai dalam tempoh lima tahun akan datang atau lebih awal. Ia turut melepasi sasaran 10 peratus Kesatuan Antarabangsa Bagi Pemuliharaan Alam Sekitar (IUCN).

Seperkara yang perlu diberi perhatian, pentadbiran Kerajaan Negeri terdahulu memulih dan menanam semula lebih 600,000 hektar hutan, dipercayai kawasan paling luas bagi tujuan itu di kawasan hutan hujan tropika. Kerajaan pada masa itu turut mempromosi Sabah sebagai hab penyelidikan hutan hujan tropika, membabitkan pertubuhan penyelidikan antarabangsa seperti The Royal Society of the United Kingdom, The Nature Conservancy of the United States of America, Yayasan Sime Darby, Yayasan Abraham, WWF-Malaysia IKEA dan Petronas, selain institusi pengajian tinggi utama tempatan.

Sehubungan itu, Ahli Parlimen Kalabakan perlu berlaku jujur dengan menjelaskan istilah sebenar hutan simpan kekal kepada rakyat, bukan mengelirukan mereka dengan istilah politik. Itu tidak lebih daripada istilah antarabangsa yang diberi sijil pengiktaran. Mana mungkin kerajaan mewartakan kawasan yang tidak mempunyai tanaman hutan sebagai kawasan hutan? Jika itu yang dimaksudkan oleh Ahli Parlimen Kalabakan daripada Warisan berkenaan, ia tidak ubah seperti mengatakan Gurun Sahara mempunyai hutan kekal. Kalau pun tidak mahu mengakui segala jasa kerajaan lalu berhubung penyelesaian permohonan tanah adat Sabah, janganlah berbohong.

Sudah-sudahlah. Kerajaan Warisan Sabah hanya ‘memetik buah yang ditanam’ kerajaan era Barisan Nasional pimpinan Tan Sri Musa Aman dalam aspek geran tanah adat yang mengalami kelewatan pengukuran sejak 40 hingga 50 tahun lalu, berikutan masalah peruntukan dan petugas pengukuran. Menyedari kekangan itu, kerajaan negeri terdahulu mengadakan perbincangan dengan Kerajaan Persekutuan Barisan Nasional.

Cadangan Kerajaan pimpinan Musa diterima dan dipersetujui. Berikutan itu, Kerajaan Persekutuan memperuntukkan RM20 juta setahun sejak tahun 2011 bagi kerja-kerja pengukuran yang dilaksanakan menerusi Program Perkhidmatan Tanah Adat Sabah (PANTAS).

Bermula pada tahun 2011, kerja pengukuran tanah adat dapat dilakukan dengan cepat. Keadaan itu turut menjadikan tempoh penyediaan geran lebih singkat. Bagaimanapun, penyerahan geran kepada pemohon hanya disempurnakan ketika Datuk Shafie Apdal menjadi Ketua Menteri Sabah.

Dalam keadaan ini, Shafie hanya ‘menumpang’ usaha dan kerja keras kerajaan negeri terdahulu. Ia tidak lebih daripada keadaan ‘lembu punya susu, sapi dapat nama’ memandangkan proses penyerahan geran tanah adat kepada pemohon dilakukan secara berterusan sehingga Jabatan Tanah dan Ukur (JTU) menyelesaikan semua permohonan.

Kita boleh membuat pemeriksaan berdasarkan data penyerahan geran tanah adat Sabah. Sebagai contoh, sehingga akhir 2017, seluas 36,137 hektar (90,343 ekar) tanah adat selesai diukur. Geran berkaitan dalam proses penyediaan secara berperingkat bagi kawasan meliputi segenap pelosok Sabah.

Bagaimanapun, sejak kebelakangan ini, Shafie nampaknya rancak bergerak ke seluruh Sabah bagi menyempurnakan penyerahan geran tanah yang selesai diukur itu. Beliau melakukannya tanpa sedikit pun berasa malu, malah mendakwa pemberian geran tersebut dapat dilaksanakan atas usaha kerajaan Warisan.

Hakikat sebenarnya, proses penyediaan geran tanah terbabit bermula sejak tahun 2011 sebelum dapat diserahkan kepada pemohon. Sehingga akhir tahun 2017, geran bagi seluas lebih 90.000 ekar tanah adat giat diproses untuk diserahkan kepada pemohon yang layak.

*Datuk Osman Jamal*ADUN Balung/ Mantan Pengarah Jabatan Tanah Dan UkurTawau,14 Ogos, 2020

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Diego Maradona Meninggal Dunia

BUENOS AIRES: Legenda bola sepak Argentina, Diego Maradona meninggal dunia pada umur 60 tahun, menurut jurucakap keluarganya.

Maradona antara pemain terbaik sepanjang zaman dan juga bekas kapten Argentina meninggal dunia akibat serangan jantung. Beliau juga baru sahaja menjalani pembedahan otak awal bulan ini.

Presiden Alberto Fernandez serta merta mengumumkan tempoh berkabung selama tiga hari di seluruh negara.

Sejurus sebelum berita mengejutkan itu, media Argentina melaporkan Maradona mengalami masalah kesihatan yang serius dan dipantau rapi doktor di rumahnya di utara Buenos Aires. – AFP

'Tangan Tuhan' Maradona.Aksi legenda Argentina, Diego Maradona yang tidak akan dilupakan sepanjang hayat oleh peminat bola sepak seluruh dunia. Jaringan kontroversi itu dicipta ketika perlawanan di antara Argentina dan England pada 22 Jun 1986 di Stadium Azteca di Mexico City. pic.twitter.com/ifNbkadkFS


Koronavirus: Netizen Lancar Petisyen Atas Talian Minta Kerajaan Halang Pelancong China Masuk Malaysia

Susulan kes pertama koronavirus melibatan 3 warga China yang masuk ke Malaysia, segelintir netizen menggesa kerajaan untuk menyekat kemasukan pelancong negara itu buat masa ini.

Satu petisyen dimulakan individu bernama Muhammad Zaim Yusran Mohd Zaidy untuk mengumpul tanda tangan 25,000 rakyat Malaysia untuk meminta kerajaan menghalang kemasukan pelancong China ke negara ini.

“Kerajaan perlu mengutamakan keselamatan rakyat Malaysia. Jangan tunggu hingga ada rakyat Malaysia yang mati baru kerajaan ingin mulakan langkah berjaga-jaga,” tulisnya.

Seramai lebih 18 ribu orang telah menandatangani petisyen itu setakat 6.15 petang tadi. Petisyen berkenaan dipercayai dilancarkan kira-kira 5 jam tadi.


Kedudukan Shafie Belum Lagi Diputuskan PH, Kata AMANAH & DAP

KUALA LUMPUR: Parti Amanah Negara (AMANAH) dan DAP belum lagi membincangkan secara rasmi cadangan menamakan Presiden WARISAN, Datuk Seri Mohd Shafie Apdal sebagai calon Perdana Menteri jika Pakatan Harapan (PH) kembali mengambil alih pentadbiran negara.

Menerusi kenyataan bersama, Presiden AMANAH, Mohamad Sabu dan Setiausaha Agung DAP, Lim Guan Eng, menjelaskan bahawa pencalonan sedemikian adalah suatu pilihan baharu dalam usaha mengembalikan semula mandat rakyat yang diberikan kepada PH dalam Pilihan Raya Umum Ke-14 (PRU-14).

“AMANAH dan DAP mengambil maklum kenyataan Tun Dr Mahathir Mohamad selepas pertemuan tidak rasmi, Khamis lalu dan cadangan untuk menamakan Shafie sebagai calon baharu Perdana Menteri.

“Bagaimanapun, cadangan itu perlu dibincangkan di peringkat kepimpinan pusat AMANAH dan DAP terlebih dahulu serta seterusnya dibawa ke mesyuarat Majlis Presiden Pakatan Harapan (PH) untuk diputuskan secara bersama,” kata kedua-dua pemimpin berkenaan dalam kenyataan itu, hari ini.

Keputusan untuk mencalonkan Shafie diumumkan Dr Mahathir dalam satu kenyataan petang tadi. Keputusan itu dicapai susulan mesyuarat tidak rasmi pimpinan PH, WARISAN serta BERSATU.

Dr Mahathir dalam kenyataan itu berkata, keputusan mencalonkan Shafie dibuat secara sebulat suara. Beliau menyokong pencalonan Shafie berbanding dirinya sendiri seperti sebelum ini yang dilihat mencetus polemik baharu dalam PH.

Mesyuarat tidak rasmi itu juga bersetuju untuk mencalonkan, masing-masing Presiden PKR, Datuk Seri Anwar Ibrahim dan Datuk Seri Mukhriz Mahathir, sebagai Timbalan Perdana Menteri I dan Timbalan Perdana Menteri II.

Media sebelum ini melaporkan bahawa Dr Mahathir menyatakan hasrat untuk kembali menjadi Perdana Menteri selama enam bulan sebelum menyerahkan kepada penggantinya.

Bagaimanapun, hasrat Dr Mahathir untuk kembali menerajui negara buat kali ketiga ditolak PKR kerana mahu Anwar yang juga Ahli Parlimen Port Dickson dinamakan sebagai sebagai calon Perdana Menteri.- BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja Wanita Tunggang Motosikal Maut Di Jalan Batu 24 Apas Balung

TAWAU: Seorang remaja wanita berusia 18 tahun dilaporkan maut selepas terbabit kemalangan jalan raya di Batu 24 Apas Balung di sini kira-kira jam 3.15 pagi Ahad.

Pemangku Ketua Polis Daerah Tawau Supt Nor Azizulkifli Mansor berkata mangsa, Sharynaz Sam @ Samsul, meninggal dunia akibat kecederaan kepala yang parah.

“Sharynaz menunggang motosikal semasa kejadian dan membawa seorang pembonceng, iaitu seorang pemuda berusia 24 tahun yang cedera parah patah kaki kiri,” katanya.

Nor Azizulkifli berkata siasatan awal mendapati kemalangan terbabit terjadi akibat kecuaian penunggang yang gagal mengawal motosikalnya sehingga terbabas sendiri.

Menurutnya, siasatan awal juga menunjukkan bahawa penunggang dan pembonceng motosikal terlibat dalam perjalanan membeli minyak sebelum terbabit kemalangan.

“Mereka terbabas ke bahu jalan sebelah kiri dan tercampak ke longkang parit,” katanya, di sini, sambil mengesahkan motosikal itu milik pembonceng yang datang dari Semporna.

Mengulas lanjut, beliau berkata penunggang motosikal meninggal dunia semasa dalam perjalanan dihantar ke Hospital Tawau namun siasatan polis masih lagi diteruskan.

“Siasatan kes dibuka mengikut Seksyen 41 (1) (A) Akta Pengangkutan Jalan 1987 dan dijalankan Pegawai Penyiasat Insp Norhafizah Hussin,” katanya. – Utusan Borneo


(VIDEO) Gadis Asal Tawau Ini Sedih Digelar Gedik, Selepas Video Picit Patung Tular, Akui Manja Dan Bersuara Kecil

Baru-baru ini, viral sebuah video memaparkan seorang gadis yang teruja melihat anak patung di salah satu pusat beli belah, sambil gelagat manjanya dirakam oleh teman lelaki.

Namun, aksi terlebih manja dengan gaya percakapan yang seakan-akan pelat telah membuat dirinya menjadi bahan kecaman netizen yang menyifatkan dirinya sebagai gedik.

Suara saya memang kecil dan manja

Gadis tersebut yang mahu dikenali sebagai Eyta Juwita atau nama sebenarnya Sri Juwita Judding, 22, boleh dikategorikan sebagai Instafamous kerana memiliki 168 ribu pengikut, maka tidak hairanlah videonya itu menjadi viral.

Menurutnya, mengenai suaranya yang dikatakan manja itu, dia mengakui bahawa memang sejak dari dahulu lagi dia mempunyai suara agak kecil.

Mengulas mengenai kecaman bahawa dia telah mengotorkan patung tersebut dengan kesan alat solekan, Eyta berkata bahawa patung tersebut telah dibelinya, malah ketika hari kejadian dia tidak mengenakan solekan tebal.

” Yang mana kata saya kotorkan patung ‘bear’ kena make up, hari itu saya pakai make up sikit jer dan patung tu pun saya dah beli…”

Walaupun sehingga kini masih lagi ada yang mengecamnya, namun bagi gadis berasal dari Tawau, Sabah ini, mengambil langkah untuk tidak mempedulikan kritikan yang diterimanya kerana itulah dirinya yang sebenar.

Sumber : Eyta Juwita , mStar Online & ohmymedia


Lelaki Maut Terkena Renjatan Elektrik

KOTA KINABALU, 12 April : Seorang lelaki maut dipercayai terkena renjatan elektrik dalam kejadian di pekarangan sebuah rumah di Kampung Numbak di sini pagi tadi.

Pusat operasi Jabatan Bomba dan Penyelamat Malaysia (JBPM) Sabah dalam kenyataan memaklumkan dalam kejadian kira-kira 7 pagi itu, mangsa yang berusia 37 tahun disahkan meninggal dunia oleh pegawai perubatan Kementerian Kesihatan (KKM) di lokasi kejadian.

“Sepasukan empat anggota dan pegawai bersama van Unit Bantuan Perkhidmatan Kecemasan (ERMS) bergegas ke lokasi kejadian selepas pusat operasi JBPM Sabah menerima panggilan mengenai kejadian itu pada 7.03 pagi,” menurut kenyataan itu.

Pihak Sabah Electricity Sdn Bhd (SESB) turut tiba di lokasi kejadian untuk memutuskan bekalan elektrik sebelum pasukan operasi membantu mengeluarkan mangsa dari lokasi kejadian.

Menurut kenyataan itu, mangsa seterusnya diserahkan kepada pihak polis untuk tindakan lanjut dan pihak bomba kemudian melakukan pemeriksaan lanjut bagi memastikan keadaan selamat sebelum operasi ditamatkan pada 9.02 pagi.

Kampung Numbak merupakan sebuah penempatan yang majoritinya terdiri daripada rumah atas air dan terletak lebih 15 kilometer dari bandar raya Kota Kinabalu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


31% Kes Baharu Covid-19 Sabah Dikesan Menerusi Saringan Bergejala

KOTA KINABALU: Sabah merekodkan 1,752 kes positif COVID-19 hari ini dengan 31 peratus atau 538 kes dikesan melalui saringan bergejala, menjadikan jumlah kumulatif 103,437 kes di negeri itu.

Menteri Kerajaan Tempatan dan Perumahan Sabah Datuk Masidi Manjun berkata peningkatan kes positif harian di lima daerah di Sabah sebahagiannya dikesan melalui saringan bergejala.

Beliau berkata daripada 436 kes baharu di Kota Kinabalu hari ini, 144 daripadanya dikesan melalui saringan bergejala diikuti Tuaran (40 daripada 111 kes baharu), Penampang (71 daripada 228 kes baharu), Sandakan (49 daripada 113 kes baharu) dan Tawau (49 daripada 261 kes baharu).

“Jumlah kes melalui saringan bergejala yang tinggi merupakan peringatan kepada masyarakat untuk terus mematuhi sepenuhnya prosedur operasi standard semasa berada di khalayak ramai khususnya di tempat-tempat tertutup seperti pasar raya dan restoran.

“Ini juga antara sebab mengapa perlunya pekerja dan pelanggan di pasar raya dan restoran untuk lengkap dua dos vaksin COVID-19 (sebulan daripada sekarang) bagi mengurangkan risiko jangkitan sporadik di tempat-tempat lazim dikunjungi ramai orang,” katanya dalam kenyataan hari ini.

Masidi yang juga jurucakap berkaitan COVID-19 Sabah berkata pesakit baharu dalam kategori dua menjadi kumpulan terbanyak iaitu 972 kes atau 55.5 peratus daripada jumlah keseluruhan kes baharu hari ini dan trend itu sejajar dengan peningkatan kes melalui saringan bergejala.

Beliau berkata 10 kes kematian akibat COVID-19 dilaporkan di tiga daerah hari ini merangkumi lima kes di Kota Kinabalu, Tawau (empat) dan Keningau (satu).

Katanya, seramai 847 pesakit sembuh dan dibenarkan keluar hospital menjadikan jumlah kumulatif sembuh 86,976 orang manakala 5,168 pesakit masih menerima rawatan di hospital, Pusat Kuarantin dan Rawatan Berisiko Rendah Awam, pusat tahanan sementara dan penjara serta fasiliti swasta.

Mengenai perkembangan program vaksinasi di Sabah, Masidi berkata 44.6 peratus penduduk dewasa negeri itu telah memperoleh satu dos vaksin COVID-19 dan 20.8 peratus sudah melengkapkan kedua-dua dos suntikan setakat ini.

Seramai 1.37 juta rakyat Sabah atau 49.8 peratus telah membuat pendaftaran sebagai penerima vaksin  menerusi pelbagai platform disediakan, katanya. – BERNAMA


Semua 189 penumpang dan anak kapal Lion Air maut

JAKARTA: Semua 189 penumpang dan kru pesawat Lion Air yang terhempas awal pagi ini berkemungkinan terbunuh dalam nahas itu, kata agensi mencari dan menyelamat, ketika mengumumkan ia menemui cebisan mayat.

Pesawat Boeing-737 MAX, yang diselenggara beberapa bulan lalu, hilang dari radar 13 minit sejurus berlepas dari Jakarta, terhempas di Laut Jawa beberapa minit selepas meminta kebenaran berpatah balik ke Jakarta.

Laman web yang memaparkan data penerbangan menunjukkan ia meningkatkan kelajuan ketika tiba-tiba hilang ketinggian beberapa minit sebelum hilang.

“Jangkaan saya tiada siapa yang selamat kerana mangsa yang kami temui, mayat mereka berkecai dan sudah beberapa jam, jadi berkemungkinan besar semua 189 orang dalam pesawat itu meninggal dunia,” kata pengarah operasi agensi mencari dan menyelamat, Bambang Suryo Aji.

Kira-kira 40 penyelam ialah sebahagian daripada 150 kakitangan di lokasi, kata pihak berkuasa, dengan pesawat itu tenggelam sehingga 30 atau 40 meter dalam.

Terdahulu, video yang merakamkan lokasi nahas menunjukkan kesan tumpahan minyak di permukaan laut dan gambar menunjukkan apa yang kelihatan gelungsur kecemasan dan serpihan bangkai menunjukkan logo Lion Air.

Syarikat penerbangan mengaku jet itu sebelum ini pernah menjalani kerja pembaikan yang tidak dinyatakan.

Pesawat itu dalam penerbangan ke Pangkal Pinang, persinggahan untuk pelancong yang mahu ke Belitung, apabila ia terputus hubungan kira-kira 6.30 pagi waktu tempatan.

Masih belum diketahui sama ada warga asing berada dalam kapal terbang itu.

Imej yang dirakam di lapangan terbang utama Pangkal Pinang menunjukkan keluarga penumpang menangis dan berpelukan sesama sendiri, dengan sebahagiannya menjerit: “Oh Tuhan.”

“Pagi ini, dia menghubungi bertanya mengenai anak lelaki bongsu kami,” kata Ermayati, merujuk kepada suaminya, Muhammad Syafii, 45, yang berada dalam pesawat itu.

Jawatankuasa Keselamatan Pengangkutan Kebangsaan Indonesia (NTSC), berkata penumpang pesawat itu ialah 178 dewasa, seorang kanak-kanak, dua bayi, dua juruterbang dan enam kru kabin.

Kementerian Pengangkutan, pada awalnya berkata jumlah penumpang dan anak kapal adalah 188.

Kementerian Kewangan berkata, kira-kira 20 kakitangannya berada dalam kapal terbang berkenaan.

Sebahagian daripada mereka ialah rakan kepada Sony Setiawan, yang sepatutnya turut menaiki pesawat itu tetapi terlepas disebabkan kesesakan lalu lintas. — AFP


“Saya Tetap Teruskan Perceraian Ini” – Adira

KUALA LUMPUR: “Kalau Allah kata jodoh kami masih panjang saya terima dengan hati yang ikhlas, tapi kalau Allah kata jodoh kami tak panjang saya akan terima dengan hati terbuka,” kata penyanyi Adira Suhaimi, 28, mengenai keputusannya untuk meneruskan permohonan cerai terhadap suaminya, Datuk Seri Adnan Abu, 40.

Adira ditemui selepas prosiding pelantikan Hakam pegawai mahkamah bagi permohonan cerai di Mahkamah Rendah Syariah Gombak Barat, hari ini.

Adira berkata, dia sudah lama memfailkan perceraian itu pada April lalu namun hari ini bertekad untuk meneruskan perceraian.

“Saya dah failkan agak lama tapi terpaksa tangguh sebab hamil dan menunggu kelahiran puteri ketiga.

“Hari ini saya nekad teruskan juga meskipun sepanjang proses bersama kami mencuba untuk berbaik semula.

“Saya teruskan sebab mengambil kira apa yang terbaik untuk diri saya dan anak,” katanya.

Menurutnya, dia tidak dapat mengulas lanjut apabila suaminya ingin berusaha untuk menyelamatkan perkahwinan mereka memandangkan sebutan kes terbabit bakal berlangsung pada Disember depan.

“Saya tak tahu nak rasa apa sekarang ini mungkin dia ada perasaan bersalah dalam diri sekarang. Kalau ada Alhamdulillah namun bagi saya sendiri pun tak tahu apa yang akan berlaku andai kami berbaik semula.

“Namun apa penting adalah untuk pegang pendirian saya yang tetap mahu meneruskan perceraian. Jika dia nak usaha lebih-lebih saya tak tahu nak jawab,” katanya.

Sementara itu, Adnan atau lebih dikenali sebagai Datuk Red berkata, dia akan cuba berusaha sebaik mungkin untuk kembali berbaik dengan isterinya itu.

“Demi anak saya akan cuba berubah dan berusaha menambat hati Adira semula. Saya tidak mahu perceraian ini berlaku.

“Lagipun saya berkahwin bukan untuk bercerai. Jadi saya akan cuba menyelamatkan perkahwinan ini dan memujuk Adira.

“Mungkin selama ini saya terlepas pandang sesetengah perkara namun saya akan cuba memujuk sebelum perbicaraan akan datang,” katanya.

Terdahulu, seawal jam 8.30 pagi, media hadir ke mahkamah untuk mengikuti prosiding perceraian, namun kemudian dimaklumkan Adira bahawa permohonan cerai terhadap Adnan akan berjalan jam 3 petang.

Sepatutnya, prosiding permohonan cerai dilakukan Adira pada jam 9 pagi tadi tetapi penyanyi itu meminta untuk mengubah waktu kerana tidak menyangka perkara itu (permohonan cerai) diketahui umum.

Spekulasi mengenai perceraian pasangan itu timbul apabila ruangan gosip sebuah portal hiburan menyiarkan cerita artis wanita diceraikan ketika sedang hamil anak ketiga.

Adnan, seorang ahli perniagaan menikahi Adira di Songkhla, Thailand sebagai isteri kedua pada 3 Disember 2015.

Hasil perkahwinan, Adira dan Adnan dikurniakan tiga cahaya mata, termasuk puteri yang baharu sahaja dilahirkan dua bulan lalu.

Perkahwinan pertama Adnan dikurniakan lima cahaya mata.

Adnan juga pernah bernikah pada usia 20 tahun, tetapi bercerai selepas lima tahun bersama dan hasil perkahwinan itu dia dikurniakan dua cahaya mata.


Lelaki Tanpa Taraf Warganegara Dari Sabah Tak Sabar Kecapi Hak Istimewa

KUALA LUMPUR: Wong Kueng Hui tidak dapat menahan air mata sebaik mendengar keputusan Mahkamah Rayuan yang mengesahkan bahawa dia adalah rakyat Malaysia, sekali gus menamatkan perjuangannya selama 15 tahun untuk mendapat pengiktirafan itu.

Namun, ia masih belum berakhir. Kerajaan mempunyai tempoh 30 hari untuk memohon kebenaran membuat rayuan.

“Saya berharap kerajaan akan menunjukkan rasa simpati dan tidak membuat rayuan,” katanya.

“Sekiranya dibawa ke Mahkamah Persekutuan, saya akan kehilangan sekurang-kurangnya dua tahun lagi kerana melalui lebih banyak prosiding mahkamah,” katanya.

“Berapa lama lagi saya harus menunggu untuk menjadi warganegara, selepas 15 tahun?” katanya.

Dia tidak sabar untuk menikmati hak keistimewaan yang diberikan kepada warganegara termasuk mempunyai akaun bank dan menduduki peperiksaan Tingkatan 5.

Lelaki berusia 27 tahun yang mempunyai bapa warganegara Malaysia dan ibu yang dipercayai warganegara Indonesia itu berkata, dia masih berasa seperti bermimpi sejak keputusan dibuat pada 19 Jan lalu.

“Saya masih ingat ketika duduk bersama peguam Haijan Omar dan Sharifah Alawiah Syed Alwee untuk mendengar keputusan. Apabila Haijan memandang saya dan mengucapkan tahniah, saya terus menangis. Saya cuba untuk tidak putus harapan,” katanya kepada FMT.

Perjalanannya selama 15 tahun lalu agak sukar kerana berdepan diskriminasi daripada orang ramai yang menganggapnya sebagai warga asing ketika berusaha untuk mendapatkan kad pengenalan (MyKad).

“Sudah banyak kali saya hampir berputus asa. Bapa angkat meninggal dunia lewat tahun lalu dan saya rasa tidak dapat untuk memenuhi janjinya, iaitu untuk mendapatkan MyKad dan kembali ke Sabah,” katanya.

Bapa kandungnya meninggal dunia ketika dia berusia 10 tahun manakala ibu pula meninggal dunia ketika dia berusia 17 tahun.

Wong datang ke Semenanjung lima tahun lalu untuk mendapatkan kerakyatannya di mahkamah tetapi ia melibatkan banyak proses yang menyusahkan ketika memohon di Jabatan Imigresen untuk masuk ke negeri asalnya.

Dia berharap dapat pulang segera sebaik mendapat kerakyatan dan meluangkan masa bersama keluarga tersayang.

“Saya teringin membuka akaun bank, mendapatkan lesen memandu, melancong ke luar Malaysia, malah mendapatkan Sijil Pelajaran Malaysia (SPM),” katanya.

Dia juga mahu melancong ke Jepun untuk menikmati muzik di sana serta melawat kedai rekod vinil tiga tingkat yang hanya pernah dilihatnya melalui gambar.

Lelaki itu juga berharap kesnya akan menjadi contoh kepada individu tidak bernegara yang lain untuk mendapatkan hak kewarganegaraan.

“Bagi mereka yang masih terperangkap dalam situasi sama, harapan saya supaya mereka terus berani dan berjuang. Saya berasa tertindas, bukan hanya daripada pihak berkuasa tetapi juga masyarakat yang bersikap prejudis terhadap orang tidak bernegara. Saya tahu ia bukan mudah tetapi kita perlu perjuangkan hak kita. Tiada siapa yang dapat menghalang anda,” katanya. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kumpulan curi kenderaan tumpas

TUARAN: Polis menumpaskan kumpulan disyaki aktif mencuri kenderaan dengan tertangkapnya lima suspek termasuk dua wanita dalam dua serbuan di daerah ini, semalam.

Semua suspek berusia 14 sehingga 34 tahun ditahan pada jam 7 pagi, di pekan Tamparuli dan di Kampung Roun, Tuaran.

Ketua Polis Daerah Tuaran, Deputi Superintendan Dzulbaharin Ismail, berkata siasatan awal mendapati kumpulan ini aktif melarikan kenderaan yang diparkir di tepi jalan dan kawasan perumahan di daerah ini.

“Kumpulan ini menyasarkan mangsa yang tidur di tepi jalan atau stesen minyak sebelum bertindak melarikan kenderaan mangsa.

“Penahanan semua suspek, polis dapat menyelesaikan beberapa kes kecurian kenderaan daerah ini,” katanya ketika dihubungi.

Katanya, antara barangan yang dirampas iaitu buku akaun bank, pemegang kad dan beg sandang.

“Semua suspek kini direman untuk siasatan lanjut termasuk mengenal pasti jika ada individu lain yang terbabit.

“Kes disiasat mengikut Seksyen 379 Kanun Keseksaan kerana mencuri kenderaan,” katanya.

Sehubungan itu, Dzulbaharin memohon kerjasama orang ramai di daerah ini agar menyalurkan maklumat berkaitan jenayah di talian 088-791933, 088-791966 dan 088-791977. – Berita Harian


Terkini: Adik Ainul Mardhiah selamat dibedah

LONDON: Bayi sembilan bulan yang menghidap ‘Germ Cell Tumour’, Ainul Mardhiah Ahmad Safiuddin, selamat menjalani pembedahan untuk membuang ketumbuhan di mulutnya di sebuah hospital, di sini, semalam.

Ketumbuhan pada mulut bayi berkenaan yang mula membesar sejak dilahirkan hingga mencapai berat 200 gram itu, berjaya dibuang oleh sekumpulan pakar bedah dan anestetik, diterajui Ketua Unit Craniofacial hospital berkenaan, Prof David Dunaway.

Doktor bedah plastik pediatrik dan craniofacial, Dr Julian Ong, seorang daripada empat petugas perubatan yang mengendalikan pembedahan itu, berkata ‘misi’ membuang ketumbuhan pada mulut bayi terbabit berjalan lancar.

“Pembedahan sangat lancar, malah lebih baik daripada yang dijangka. Ketumbuhan (pada mulut Ainul) berjaya dibuang mengikut perancangan,” katanya ketika ditemui, hari ini, selepas terbabit dalam sesi pembedahan berkenaan selama lima jam.

Berdasarkan maklumat awal, Dr Ong yang berasal dari Pulau Pinang menjelaskan, sampel ‘biopsi’ terhadap tumor pada mulut bayi terbabit terdiri daripada komponen sel kanser dan bukan kanser.

Katanya, keutamaan kini terarah kepada usaha untuk merehatkan Ainul menerusi jagaan rapi petugas perubatan supaya luka pembedahan berupaya pulih secepat mungkin, sebelum kesihatan bayi berkenaan dinilai semula.

“(Ketika pembedahan) tidak banyak berlaku pendarahan. Syukur, Ainul berada dalam keadaan baik dan stabil sepanjang proses pembedahan dilakukan. Ketumbuhan pada mulutnya sangat besar.

“Sekarang, kita perlu pastikan Ainul selesa dalam jagaan rapi, biarkan dia rehat dan lukanya sembuh, kemudian kita akan teliti semula perkembangannya untuk tempoh beberapa minggu akan datang bagi mengesahkan sel kanser mulutnya tidak berulang.

“Ainul juga akan diberi ubat tahan sakit dalam jumlah yang bersesuaian bagi membantu melegakannya daripada operasi pembedahan,” katanya.

Ahmad Safiuddin Ahmad Razak, 24, ketika ditemui selepas operasi pembedahan anaknya, berulang kali mengucap syukur kerana diberikan peluang untuk ‘sekali lagi’ menjadi bapa kepada bayinya.

“Syukur ke hadrat Ilahi kerana kami diberikan peluang sekali lagi untuk menjadi ibu dan bapa kepada Ainul. Kami sangat teruja untuk menjaga Ainul dan bermain dengannya seperti kehidupan dijalani kanak-kanak lain.

“Apabila pertama kali melihat Ainul selepas pembedahan (tanpa ketumbuhan di mulutnya), dia sangat cantik, macam masa mula-mula dilahirkan. Ini adalah kelahiran semula Ainul,” katanya yang ditemani isteri, Nurul Erwani Zaidi. – Berita Harian


Polis Sabah Tumpas Sindiket Dadah, Rampas Syabu RM110,000

KOTA KINABALU, 2 Julai : Polis berjaya menumpaskan satu sindiket pengedaran dadah di sekitar daerah ini selepas menahan dua individu dan merampas dadah jenis syabu bernilai RM110,000 dalam satu serbuan di Suria Inanam dekat sini semalam.

Ketua Polis Daerah Kota Kinabalu ACP Mohd Zaidi Abdullah berkata serbuan kira-kira pukul 2.40 petang itu dijalankan hasil maklumat dan risikan Bahagian Siasatan Jenayah Narkotik (BSJN) Ibu Pejabat Polis Daerah (IPD) Kota Kinabalu.

“Dalam serbuan itu, kita berjaya menahan dua lelaki berumur 30 dan 32 tahun, hasil pemeriksaan berjaya menemukan tiga bungkus plastik berisi hablur jernih dipercayai dadah jenis syabu seberat dianggarkan 3,019.25 gram.

“Semua dadah berkenaan dibungkus rapi di dalam plastik teh Cina bertulis ‘Tie Guan Yin’ dipercayai bagi mengaburi mata pihak berkuasa. Polis turut merampas dua kenderaan pacuan empat roda dan empat telefon bimbit yang dipercayai digunakan untuk urus niaga dadah berkenaan,” katanya kepada pemberita di sini hari ini.

Mohd Zaidi berkata siasatan awal mendapati kedua-dua suspek tidak mempunyai pekerjaan tetap dan dipercayai menjadi dalang sindiket pengedaran dadah rentas sempadan dengan upah antara RM1,000 hingga RM5,000.

“Kedua-dua suspek tidak mempunyai rekod jenayah lampau namun, ujian saringan air kencing  mendapati seorang daripada mereka positif dadah, kes disiasat mengikut Seksyen 39B Akta Dadah Berbahaya (ADB) 1952 dan Seksyen 15(1)(a) akta yang sama,” katanya. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Michael Ubu Direman Pagi Ini

KOTA KINABALU: Seorang peguam yang diburu pihak berkuasa sejak beberapa tahun lalu, Michael Persius Ubu telah ditangkap dan kini dalam tahanan Suruhanjaya Pencegahan Rasuah Malaysia (SPRM) Sabah.

Michael yang sebelum ini dikaitkan dengan skandal tanah Risda dijangka direman di Mahkamah Majistret Kota Kinabalu pagi ini.

Borneo Today menerima pengesahan penahanan Michael daripada pegawai SPRM.

Tarikh sebenar Michael ditangkap bagaimanapun masih belum diketahui.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


140 Pegawai Perubatan Ditempatkan Di Sabah

KUALA LUMPUR: Seramai 140 Pegawai Perubatan dan 225 Penolong Pegawai Perubatan (PPP) akan ditempatkan di Jabatan Kesihatan Sabah mengikut kekosongan dan keperluan perkhidmatan semasa termasuk di klinik, hospital serta pejabat kesihatan bermula Oktober ini.

Ketua Pengarah Kesihatan Tan Sri Dr Noor Hisham Abdullah berkata, penilaian keperluan sumber manusia akan terus dilakukan secara berterusan bagi membantu mengawal situasi penularan jangkitan Covid-19 di negeri itu.

“Selain itu, mobilisasi pasukan bantuan kesihatan dan perubatan ke Sabah bagi memastikan kelangsungan perkhidmatan kesihatan serta kebajikan petugas kesihatan dan perubatan juga perlu diutamakan bagi memastikan mereka selaku aset utama Kementerian Kesihatan Malaysia (KKM) dapat menjalankan tugasan mereka dengan baik.

“Ini termasuk aspek logistik, latihan, keperluan Personal Protective Equipment (PPE) yang bersesuaian dengan tugasan,” katanya dalam satu kenyataan hari ini.

Dr Noor Hisham berkata, KKM turut menggerakkan pasukan bantuan ke Tawau, Lahad Datu, Semporna dan Kunak bagi membantu menangani penularan Covid-19 di sana.

“Mobilisasi pasukan bantuan secara dalam negeri di Sabah dilakukan sejak awal peningkatan bilangan kes di sana lagi.

“Selain itu, KKM juga menggerakkan pasukan bantuan secara berperingkat dari Sarawak, Wilayah Persekutuan, Labuan dan Semenanjung Malaysia bermula 23 September lalu mengikut kawasan dan skim perkhidmatan pasukan bantuan perubatan dan kesihatan awam,” katanya.

Menurutnya, pasukan bantuan akan membantu melakukan pengesanan kontak, saringan komuniti di lapangan, menjaga pusat kuarantin dan hospital.

“Selain itu, seramai 10 Pegawai Sains Mikrobiologi dan lima Juruteknologi Makmal (JTM) dihantar ke Hospital Tawau, Hospital Lahad Datu, Hospital Queen Elizabeth, Hospital Wanita dan Kanak-Kanak Likas dan Makmal Kesihatan Awam Kota Kinabalu bagi membantu proses saringan Covid-19 di makmal.

“KKM juga mula mengarahkan seramai 72 Jururawat Terlatih (JT) untuk bertugas di Hospital Kunak, Hospital Queen Elizabeth, Hospital Tenom, Hospital Beluran, Hospital Keningau, Hospital Wanita dan Kanak-Kanak Likas dan Hospital Kota Belud,” katanya.- HMetro


Najib Tidak Bertindak – Hakim

KUALA LUMPUR: Datuk Seri Najib Razak sepatutnya mengetahui baki dalam akaunnya berdasarkan hujahan pembelaan bahawa ahli perniagaan Jho Low dan bekas Ketua Setiausaha Peribadinya, Allahyarham arwah Datuk Seri Azlin Alias, menguruskan akaun bekas Perdana Menteri itu.

Hakim Mohd Nazlan Mohd Ghazali dalam penghakiman berkata, apabila mengetahui wang itu bukan derma dari Arab Saudi, tertuduh sepatutnya mengambil tindakan memulangkan wang berkenaan.

Bagaimanapun, katanya, Najib tidak mengambil apa-apa tindakan berhubung perkara itu. – BH Online


UMNO Sabah lumpuh

KOTA KINABALU: UMNO Sabah terima tamparan hebat apabila Pengerusinya, Datuk Hajiji Mohd Noor, bersama 13 wakil rakyat dan 21 ketua Bahagian meninggalkan parti itu dan mengisytiharkan menjadi ahli politik bebas.

Mereka termasuk sembilan Ahli Dewan Undangan Negeri (ADUN) iaitu Datuk Musbah Jamli (Tempasuk), Datuk Japlin Akin (Usukan), Datuk Ghulam Haidar Khan Bahadar (Kawang), Datuk Mohd Arifin Mohd Arif (Membakut), Datuk Isnin Aliasnih (Klias), Datuk Matbali Musah (Lumadan), Datuk Seri Masidi Manjun (Karanaan) dan Datuk Nizam Abu Bakar Titingan (Apas).

Turut sama ialah empat ahli Parlimen iaitu Datuk Abdul Rahim Bakri (Kudat), Datuk Azizah Mohd Dun (Beaufort), Datuk Seri Ronald Kiandee (Beluran) dan Datuk Zakaria Mohd Edris (Libaran), manakala dua lagi Senator ialah Datuk John Ambrose yang juga Ketua UMNO Bahagian Penampang serta Datuk Abdul Ghani Mohd Yassin yang mengetuai UMNO Bahagian Pensiangan.

Secara keseluruhan, sembilan ADUN, empat Ahli Parlimen, dua Senator dan 21 Ketua Bahagian Umno Sabah bertindak meninggalkan parti itu.

Hajiji dipetik berkata, Ahli Parlimen Sipitang, Hafez Yamani Musa, yang belum mengangkat sumpah di Dewan Rakyat, turut menyuarakan hasrat keluar UMNO untuk bersama kumpulan terbabit.

Majlis pengumuman keputusan itu turut menyaksikan kehadiran kebanyakan pemimpin kanan dan ahli Jawatankuasa UMNO Sabah, antaranya Ketua Penerangan UMNO negeri, Tan Sri Pandikar Amin Mulia, dan Ahli Majlis Tertinggi Umno, Datuk Seri Salleh Said Keruak.

Bagaimanapun, bekas Ketua Menteri Sabah, Tan Sri Musa Aman, dan Ahli Parlimen Kinabatangan, Datuk Seri Bung Moktar Radin tidak kelihatan dalam sidang media yang diadakan di sebuah hotel di sini.

Hajiji berkata, keputusan meninggalkan UMNO itu dibuat secara sebulat suara.

“Malangnya, UMNO kini menjadi seperti masa dulu. Kepimpinan sedia ada tidak mempunyai hala tuju politik yang jelas.

“Kami tidak pasti ke mana hala tuju UMNO. Ada kenyataan bercanggah mengenai masa depannya, bergantung kepada siapa anda bercakap di pucuk pimpinan sedia ada,” katanya. – Berita Harian


Mayat Pemancing Ditemui Di Pantai Kampung Melinsung

MAYAT lelaki dipercayai lemas ketika memancing ditemui terapung oleh sekumpulan nelayan di pesisir pantai Kampung Melinsung, Papar, pagi hari ini.

Berdasarkan dokumen pengenalan yang ditemui dalam poket seluar mangsa, lelaki itu dikenal pasti sebagai Nhurhajer Mubin, 25, beralamat di Kampung Kalansanan, Kota Kinabalu.

Ketua Polis Daerah Papar, Deputi Superintendan Batholomew Umpit berkata, mayat yang lengkap berpakaian itu ditemui dalam keadaan fizikalnya sudah mula mengembung.

“Ahli keluarga mangsa yang dihubungi memaklumkan kepada polis bahawa kali terakhir mangsa dilihat empat hari lalu ketika hendak keluar memancing.

“Mayat mangsa dibawa ke Hospital Papar menggunakan kenderaan polis untuk tujuan bedah siasat bagi mendapatkan laporan kematian,” katanya ketika dihubungi, hari ini.

Batholomew turut menggesa orang ramai supaya segera membuat laporan polis jika ada ahli keluarga yang hilang.

Operasi membawa mangsa dari pantai turut dibantu anggota Jabatan Bomba dan Penyelamat Malaysia (JBPM) Papar serta Angkatan Pertahanan Awam Malaysia (APM) Papar dan sekumpulan nelayan tempatan.

Kes diklasifikasi sebagai mati mengejut (SDR). – Harian Metro


Jeti Awam Percuma Buat Warga Kudat Siap Oktober Ini

KUDAT: Penduduk di daerah ini boleh menarik nafas lega apabila pembinaan jeti awam untuk kegunaan orang ramai mula dibangunkan dibawah pemerintahan Kerajaan Sabah baharu.

Pembantu Menteri Perdagangan dan Perindustrian Ben Chong berkata, penduduk di situ sudah lama menanti pembinaan jeti khas untuk kegunaan orang awam ini.

Selama ini penduduk Kudat terpaksa menggunakan Terminal Feri yang digunakan oleh kapal-kapal nelayan besar. Tiada ruang khusus disediakan untuk bot-bot kecil untuk orang awam.

Ahli Dewan Undangan Negeri Tanjong Kapor ini berkata, kerja-kerja pembinaan jeti awam ini sudah dimulakan dan ianya dijangka siap pada Oktober ini.

“Saya berterima kasih kepada kerajaan pimpinan Datuk Seri Panglima Haji Mohd Shafie Apdal kerana meluluskan pembinaan jeti ini. Ia menunjukkan keprihatinan kerajaan terhadap nasib penduduk Kudat.

“Ucapan terima kasih juga kepada Ahli Lembaga Bandaran Kudat yang komited dalam merealisasikan pembinaan jeti awam ini,” katanya dalam satu kenyataan.

Ben berkata, pembinaan jeti awam ini akan membolehkan penduduk di Kudat mempunyai jeti yang selamat dan lebih kondusif. Ia kerana sebelum ini mereka akan melompat naik melalui benteng-benteng untuk ke daratan dan cara sebegitu agak berbahaya.

“Apabila jeti ini siap, penduduk di sini tidak perlu lagi risau soal keselamatan ketika turun dan naik bot,” jelasnya.

Beliau, yang juga Ahli Majlis Tertinggi Parti Warisan Sabah (Warisan) berkata, kelulusan pembinaan jeti awam yang boleh digunakan secara percuma itu membuktikan kerajaan begitu prihatin dengan masyarakat di daerah ini yang kebanyakan berpendapatan rendah. Mereka boleh menggunakan jeti itu tanpa perlu membuat sebarang pembayaran.

Beliau juga mengingatkan kapal-kapal nelayan tidak menggunakan jeti awam ini. – BorneoToday


“Ia Protein Dan Baik Untuk Kamu.” – Hakim Dibaling Najis Di Dalam Mahkamah

MIAMI: Satu perbicaraan jenayah di sebuah mahkamah di sini terpaksa ditangguhkan selepas seorang tertuduh membuang air besar dan membaling najisnya ke arah hakim.

Mail Online melaporkan, Dorleans Philidor, 33, membuang air besar di tangannya sebelum membalingnya ke arah hakim dan orang ramai di mahkamah sambil menjerit, “Ia protein dan baik untuk kamu.”

Najis itu hampir mengenai hakim tetapi ia menyebabkan peguam dan orang ramai di dalam mahkamah segera keluar dari bilik itu.

Seorang saksi berkata, beberapa anggota polis berusaha menangkap lelaki itu yang kelihatan seperti memakan najisnya sendiri.

Selepas satu jam ditangguhkan, juri membacakan keputusan yang mendapati Philidor tidak bersalah atas tuduhan merompak.

Menurut laporan, juri tidak berada di dalam mahkamah ketika Philidor membaling najisnya.

Walaupun didapati tidak bersalah, Philidor tetap ditahan kerana dia berdepan satu lagi perbicaraan berasingan membabitkan kes mencuri kenderaan.

Philidor juga dijangka dikenakan tuduhan baru kerana tindakannya di dalam mahkamah itu. – Agensi


Lelaki Mengamuk Cuba Serang Anggota RELA Di KK

KOTA KINABALU: Seorang lelaki ditahan selepas cuba menyerang anggota RELA yang menguatkuasakan Perintah Kawalan Pergerakan (PKP) di Jeti Pasar Besar di sini, semalam.

Lelaki terbabit berang selepas anggota RELA berkenaan tidak membenarkannya ke pulang ke rumahnya di Pulau Gaya kerana PKP.

Dalam kejadian jam 2.15 petang itu, suspek berusia 40 tahun dikatakan baru selesai membantu rakannya menjual ikan di Pasar Besar Kota Kinabalu sejak jam 7 pagi.

Bagaimanapun dua anggota RELA yang berkawal di Jeti Pasar Besar Kota Kinabalu untuk menjalankan tugas PKP, tidak membenarkan suspek berbuat demikian dan meminta dia menunggu sehingga jam 5 petang.

Ini kerana dalam tempoh PKP, perjalanan ke Pulau Gaya hanya dibenarkan antara jam 5 petang hingga 7 malam.

Ketua Polis Daerah Kota Kinabalu, Asisten Komisioner Habibi Majinji berkata, suspek yang tidak berpuas hati kemudian menghampiri dua anggota RELA sambil kedua-dua tangan memegang kayu.

“Suspek menjerit ‘mengapa kamu tidak bagi saya pulang ke pulau (Pulau Gaya)’ sambil memegang kayu. Anggota RELA kemudian menerangkan pergerakan ke pulau hanya dibenarkan jam 5 petang hingga 7 malam seperti mana arahan PKP.

“Namun suspek bertindak agresif dan menjerit bahawa dia tidak takut mati. Anggota RELA kemudian meminta bantuan polis sebelum suspek ditahan,” katanya ketika dihubungi, hari ini.

Habibi berkata, ketika dibawa menaiki van polis, suspek memecahkan tingkap cermin belakang van itu menggunakan kepalanya untuk meloloskan diri namun berjaya dihalang.

“Akibat tindakan itu, suspek cedera di kepala dan lengan kirinya. Suspek kemudian dibawa ke hospital untuk rawatan lanjut manakala kayu yang digunakan ketika kejadian itu dirampas.

“Kes disiasat mengikut Seksyen 186 Kanun Keseksaan dan Seksyen 22 (b) Akta Pencegahan Pengawalan Penyakit Berjangkit 1988,” katanya. – Berita Harian


Lelaki Ditemukan Tergantung

LABUAN: Seorang lelaki berusia 24 tahun ditemukan tergantung di pintu bilik tingkat atas rumahnya di taman perumahan di Kampung Pohon Batu, di sini, semalam.

Mayat mangsa ditemui jirannya sebelum mereka menghubungi polis sekitar jam 9.35 pagi.

Ketua Polis Labuan, Deputi Superintendan Mohd Ibrahim Mohd Ghani berkata, sepasukan polis yang menjalankan siasatan di lokasi menemukan tali yang masih tergantung di pagar berkenaan.

Katanya, kematian mangsa disahkan pasukan Forensik Hospital Labuan yang tiba di lokasi kejadian.

“Pemeriksaan awal mendapati tiada kecederaan fizikal ditemukan pada anggota badan mangsa,” katanya dalam kenyataan media, hari ini.

Tambahnya, mayat mangsa sudah dihantar ke hospital untuk bedah siasat.

“Punca kejadian masih dalam siasatan dan kes disiasat sebagai matu mengejut (SDR),” katanya.

Difahamkan, kali terakhir mangsa dilihat oleh ahli keluarganya pada Khamis lalu. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ESSCom Tahan 8 Pendatang Haram Di Tawau

TAWAU, 5 Feb : Kawasan Keselamatan Khas Pantai Timur Sabah (ESSCom) menahan lapan pendatang haram warga Indonesia di kawasan Kampung Kurnia Jaya Batu 4, Jalan Apas di sini, malam tadi.

Komander ESSCom Datuk Ahmad Fuad Othman berkata suspek terdiri daripada tiga lelaki, tiga wanita serta dua kanak-kanak iaitu seorang lelaki dan perempuan kesemuanya berumur antara enam hingga 47 tahun, ditahan di dalam sebuah kenderaan jenis Toyota Hilux pada 10.30 malam.

“Sepasukan anggota keselamatan melibatkan Pasukan Gerakan Am (PGA), Pasukan Polis Marin (PPM), tentera serta ESSCom yang melakukan tugas rondaan Op Cegah Pati (OCP) Daratan menerima maklumat mengenai kenderaan dalam keadaan mencurigakan itu,” katanya dalam satu kenyataan di sini, hari ini.

Menurutnya, hasil pemeriksaan lanjut mendapati semua tahanan di dalam kenderaan itu tidak memiliki dokumen pengenalan diri sah, seterusnya ditahan polis untuk siasatan lanjut dan kes disiasat di bawah Akta Antipemerdagangan Orang dan Antipenyeludupan Migran (ATIPSOM) 2007.

Ahmad Fuad dalam pada itu, mengulangi gesaan kepada komuniti maritim di Zon Selamat Timur Sabah (ESSZone) agar memberi kerjasama termasuk menyalurkan maklumat penting terutama penyeludupan melalui laluan tikus, dengan menghubungi Pusat Operasi ESSCom di talian 089-863181.

Katanya, komuniti ESSZone juga diingatkan supaya tidak bersubahat atau melindungi pihak penyeludup kerana tindakan tegas akan dikenakan jika sabit kesalahan. – BERNAMA


(VIDEO) Neelofa Tinggalkan MeleTOP

Neelofa tidak dapat menahan perasaan hiba dan sedih sewaktu mengumumkan akan mengundurkan diri daripada mengacarakan program MeleTOP yang cukup sinonim dengan dirinya.

Selepas tujuh tahun mengendalikan program bual bicara infotainment terbitan Astro itu, Lofa memberitahu sepanjang Disember ini adalah bulan terakhir dia bertugas sebagai pengacara di MeleTOP.

Lofa atau nama sebenarnya Noor Neelofa Mohd Noor, 30, berkata, keputusan itu sangat sukar untuk dibuat memandangkan dia sudah lama dan serasi dengan program berkenaan, tapi dia terpaksa kerana akan terbabit dengan program baru yang dirancang pihak Astro.

Dia turut menangis sewaktu membuat pengumuman menerusi rancangan MeleTOP yang bersiaran secara langsung di saluran Astro Ria, malam ini.

Neelofa mula mengendalikan program MeleTOP pada 30 Oktober 2012 bersama rakan pengacara juga pelawak popular, Nabil Ahmad.

Pasangan itu bersiaran bersama sebanyak 370 episod dan sepanjang mengendalikan program bual bicara infotainment terbabit, Neelofa dan Nabil dilihat cukup serasi.

Sepanjang mengendalikan MeleTOP, Neelofa dan Nabil mampu menonjolkan karakter dan saling melengkapi dengan kekuatan tersendiri.

Menyentuh mengenai siapa bakal pengganti Neelofa, pihak Astro menjelaskan perkara itu akan diumumkan Januari nanti.


10,000 Penerima Dos Kedua Vaksin Di Sandakan ‘Ghaib’

SANDAKAN: Kira-kira 10,000 penduduk sandakan tidak hadir semula bagi mendapatkan suntikan vaksin dos kedua.

Pegawai Kesihatan Sandakan, Dr Johari Awang Besar berkata, ia satu jumlah yang besar.

Menurutnya, setakat ini Sandakan merekodkan 42 peratus daripada 363,000 penduduk yang sudah menerima dua dos vaksin.

Namun, terdapat kira-kira 3 peratus daripada 363,000 tidak hadir semula bagi mendapatkan suntikan dos kedua.

“Setakat ini mereka yang telah lengkap menerima dos dua suntikan adalah sebanyak 42 peratus, 6 peratus yang tidak ambil vaksin, 3 peratus ambil AstraZeneca, tinggal 3 peratus lagi penerima dos kedua yang belum ambil sampai hari ni.

“3 peratus tu kalau darab dengan 363,000, lebih 10,000 lagi dos dua tinggal. Mana pergi 10,000 orang ini? Jadi saya minta 10,000 orang yang tertinggal dos dua ni mungkin sebab dia bercuti, mungkin sebab dia demam atau sakit, mungkin sibuk, jangan tunggu lama-lama. Jangan sampai berbulan, ambil secepat mungkin,” katanya dalam satu sidang media di Sandakan, pada Isnin.

Justeru itu, beliau berharap semua penerima vaksin berkenaan boleh hadir ke mana-mana Pusat Pemberian Vvaksin (PPV) yang ada di Sandakan untuk mendapatkan suntikan vaksin dos kedua.

Dalam pada itu, mengulas mengenai vaksin remaja di Sandakan, beliau berkata, seramai 53,500 remaja perlu divaksin di daerah berkenaan.

Kira-kira 25,000 merupakan remaja warganegara dan 28,500 lagi bukan warganegara.

“Setakat ni untuk makluman kita menyasarkan sebanyak 53,500 remaja. Kalau ikutkan data daripada pihak Pejabat Pelajaran Daerah, kita mempunyai dalam 25,000 pelajar sekolah menengah yang ada di Sandakan.

“Dicampur dengan pelajar berusia 12 tahun iaitu Tahun 6,” katanya.

Jelas beliau, setakat lima hari pelaksanaan vaksin remaja, sebanyak 20 peratus sudah menerima satu dos suntikan vaksin dan sambutan dalam kalangan kategori berkenaan juga sangat menggalakkan. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PDRM Laksanakan Enam SJR Di Tawau

TAWAU : Sebanyak enam Sekatan Jalan Raya (SJR) didirikan di daerah ini sepanjang Perintah Kawalan Pergerakan (PKP) 3.0 dilaksanakan bermula hari ini.

Lokasi SJR yang didirikian termasuklah di Jalan Utara, Jalan Kuhara, Batu 2 jalan apas, Simpang Jambatan Putih, KM50 jalan Tawau-Semporna dan RCP Kalabakan.

Selain itu, polis turut menutup beberapa jalan utama yang memasuki bandar Tawau iaitu di jalan Tanjung Batu, jalan Mawar, jalan Bestari, jalan Dominic, jalan Salleh dan jalan Bahagia.

Pegawai Pemantau SJR IPD Tawau, Asisten Superintendan Polis (ASP) Ghazali Abd Gani berkata seramai 328 anggota yang terdiri daripada Polis, RELA dan Angkatan Pertahanan Awam Malaysia (APM) ditugas menjaga SJR sepanjang PKP 3.0 ini dilaksanakan.

“Sepanjang penugasan tersebut, anggota kita akan membuat pemeriksaan terhadap dokumen penduduk yang melalui SJR tidak kira pekerja swasta mahupun kerajaan.

“Sekiranya mereka mengemukakan surat yang betul, anggota kita akan memberikan laluan, jika tidak ada surat, mereka akan diarahkan patah balik ataupun dikompaun,”katanya ketika ditemui di SJR jalan Kuhara, di sini, hari ini.

Beliau berkata, daripada pemerhatian sepanjang SJR ini dilaksanakan, kenderaan agak kurang berbanding hari biasa.

“Warga Tawau dinasihatkan untuk sentiasa duduk di rumah dan tidak perlu ke Bandar sekiranya tidak ada keperluan mendesak.

“Sekiranya berada di Bandar, pastikan sentiasa mematuhi prosedur operasi standard (SOP) yang telah ditetapkan bagi mengekang penularan wabak,”katanya

Ghazali berkata, warga Tawau diminta untuk memberikan kerjasama kepada pihak berkuasa yang menjaga SJR dan pegawai yang terlibat dalam rondaan pematuhan SOP.

“Kita tidak teragak-agak mengambil tindakan termasuk mengeluarkan kompaun kepada sesiapa yang didapati ingkar arahan pihak berkuasa,”katanya.- Utusan Borneo


Covid-19: 101 Kes Baharu, Sabah Catat Kes Tertinggi

KUALA LUMPUR: Jangkitan baharu Covid-19 dalam negara mencatatkan 101 kes baharu hari ini menjadikan jumlah kumulatif kes keseluruhan penularan wabak itu sebanyak 11,135 setakat ini.

Ketua Pengarah Kesihatan Tan Sri Dr Noor Hisham Abdullah berkata, daripada jumlah itu, empat kes import mendapat jangkitan di luar negara dan bakinya 97 kes penularan tempatan.

Beliau berkata, kes import membabitkan seorang individu warga negara dan tiga individu bukan warga negara.

“Bagi 97 kes penularan tempatan, sebanyak 93 kes membabitkan warga negara manakala empat bukan warga negara.

“Kes baharu Covid-19 hari ini mendapati Sabah kekal tertinggi iaitu 70 kes, Selangor (13 kes), Johor (tiga kes) dan masing-masing satu kes di Kelantan, Perak, Melaka, Perlis, Kedah, Kuala Lumpur dan Putrajaya,” katanya pada sidang media, hari ini.

Dr Noor Hisham berkata, sebanyak 50 kes pulih hari ini, menjadikan jumlah kumulatif pulih sepenuhnya daripada Covid-19 sebanyak 9,939 kes iaitu 89.3 peratus.

“Jumlah kes aktif dengan kebolehjangkitan Covid-19 meningkat kepada 1,062 kes dan mereka sudah diasingkan serta diberi rawatan.

“Sehingga kini, 13 kes positif Covid-19 sedang dirawat di Unit Rawatan Rapi (ICU) dengan lima kes yang memerlukan bantuan pernafasan dan tiada kematian dilaporkan hari ini,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Seramai 35 Pala’u Ditangkap Dan Diserah Kepada Imigresen

LAHAD DATU: Sembilan pengemis wanita Pala’u yang ditahan pada 13 Mac lalu diserahkan kepada Jabatan Imigresen Malaysia (JIM) Sabah, di sini semalam.

Ketua Polis Daerah Lahad Datu, Asisten Komisioner Rohan Shah Ahmad berkata, penyerahan kepada JIM Sabah itu dilakukan setelah kertas siasatan kes itu dirujuk ke Pejabat Peguam Negara bagi tindakan selanjutnya.

Terdahulu, Ibu Pejabat Polis Daerah (IPD) Lahad Datu dibenarkan menahan reman kesemua sembilan wanita Pala’u itu selama 12 hari iaitu tujuh hari di bawah Seksyen 117 Kanun Prosedur Jenayah dan lima hari di bawah Seksyen Imigresen 1959/63 bagi siasatan di bawah lain-lain peruntukan undang-undang Malaysia sedia ada.

Ia termasuk siasatan di bawah Seksyen 269 Kanun Keseksaan, Seksyen 32 Akta Kanak-kanak 2001 (Akta 611), Seksyen 15 Ordinan Kesalahan Kecil Negeri Sabah (Sabah Cap 80), Kaedah 41 LN 166/59, Peraturan 17 Peraturan-peraturan Pencegahan dan Pengawalan Penyakit Berjangkit (Langkah-langkah Dalam Kawasan Tempatan Jangkitan)( Kawalan Pemulihan)(NO.3) 2021 dan Seksyen 6 (1)(c) Akta Imigresen 1959/63.

Rohan berkata, proses penyerahan tahanan bersama anak-anak atau tanggungan seramai 25 orang kanak-kanak lelaki dan perempuan kepada JIM, Sabah itu dilakukan mengikut prosedur operasi standard (SOP) Perintah Kawalan Pergerakan Pemulihan (PKPP) yang dikeluarkan oleh Majlis Keselamatan Negara (MKN).

Dalam perkembangan sama, Bahagian Siasatan Jenayah Narkotik, IPD Lahad Datu berjaya menahan seorang lelai Pala’u berusia 31 tahun yang ada dokumen pengenalan diri dan mengaku sebagai penjaga kepada tiga orang kanak-kanak yang berada dalam tahanan IPD Lahad Datu.

Bagaimanapun, siasatan mendapati lelaki tersebut mempunyai dua rekod kesalahan lampau di bawah Seksyen 15(1)(a) Akta Dadah Berbahaya (ADB) 1952.

Hasil saringan ujian awal air kencing juga mendapati lelaki berkenaan positif dadah jenis amphetamine dan methaphetamine.

Lelaki tersebut dituduh di Mahkamah Majistret Lahad Datu pada 23 Mac lepas atas kesalahan psoitif penyalahgunaan dadah dibawah Seksyen 15(1)(a) ADB 1952. – BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PBS Persoal Rasional Penyambungan Tempoh Khidmat TYT

KOTA KINABALU: Parti Bersatu Sabah (PBS) mempersoalkan tindakan Kerajaan Negeri yang dikatakan akan meminda Perlembagaan Negeri demi melanjutkan tempoh perkhidmatan Yang di-Pertua Negeri Tun Juhar Mahiruddin.

“Apakah terdapat agenda tersembunyi?” soal Ketua Penerangan PBS Datuk Joniston Bangkuai.

Menurutnya Yang di-Pertua Negeri sekarang telah berkhidmat selama dua penggal iaitu tempoh paling maksima sepertimana termaktub dalam Perlembagaan Negeri Sabah.

“Apa yang tidak kena dengan peruntukkan undang-undang sedia ada ini? Adakah dengan penyambungan tempoh khidmat Yang di-Pertua Negeri sekarang akan membawa kebaikan tambahan kepada rakyat?” tanya beliau lagi.

Katanya, sebarang pindaan terhadap perlembagaan haruslah menjurus kepada apa yang memanfaatkan rakyat dan “bukannya kepada pihak tertentu sahaja.”

Joniston berkata demikian dalam satu kenyataan hari ini di sini bagi mengulas spekulasi hangat bahawa sidang DUN khas pada 13 Disember nanti ialah bagi tujuan meminda perlembagaan negeri untuk melanjutkan tempoh khidmat Yang di-Pertua Negeri sekarang yang akan tamat pada hujung tahun ini.

Joniston berkata tempoh dua penggal (lapan tahun) yang diperuntukkan adalah lebih daripada memadai dan ianya akan memberi peluang kepada tokoh lain menerajui jawatan tersebut dan menyumbang kepada pembangunan Sabah.

“Malahan, tempoh Yang Di-Pertuan Agong pun tertakluk kepada satu penggal sahaja sepertimana termaktub dalam Perlembagaan Persekutuan,” katanya.

Joniston berkata sekiranya tempoh khidmat Yang di-Pertua Negeri tidak dibataskan oleh undang-undang, ia sudah seakan mirip kepada kesultanan.

“Kita perlu mengambilkira sentimen akar umbi di Sabah,” katanya.

Berdasarkan kepada rentetan peristiwa bermula 10 Mei lalu, katanya tidak mustahil orang ramai akan mengesyaki terdapat konspirasi untuk mencemarkan kedaulatan perlembagaan negeri Sabah.-SabahNewsToday


Penerima Geran Tanah SLDB, Geran Individu, Jangan Tual tanah – Shafie

SEMPORNA, 3 Ogos: Penerima geran tanah peneroka Lembaga Kemajuan Tanah Negeri Sabah (SLDB) serta geran tanah adat di daerah ini, diingatkan oleh Ketua Menteri Sabah Datuk Seri Mohd Shafie Apdal agar tanah berkenaan tidak dijual kepada orang lain.

Mohd Shafie berkata pemilik atau pewaris tanah disaran agar membangunkan tanah itu dan tidak membiarkannya kosong begitu sahaja atau dibiarkan penuh lalang.

“Jangan jual tanah ini…Tanah yang ada majukan, bangunkan, untuk kebaikan, jangan tanam sawit sahaja, perbanyakkan tanaman lain seperti tanam durian, pamelo termasuk tanam buah-buahan yang mendapat permintaan tinggi,” katanya ketika berucap pada majlis penyerahan geran tanah SLDB dan geran individu di sini hari ini.

Pada majlis itu, seramai 97 penerima geran tanah peneroka SLDB dan 437 penerima geran individu (tanah adat).

Dalam pada itu, beliau mahu Kementerian Pertanian dan Industri Makanan Sabah menyediakan benih atau produk bagi ditawarkan kepada penerima geran tanah dengan tujuan tanah itu dibangunkan sekali gus menggalakkan bercucuk tanam di kawasan rumah.

Sementara itu, Mohd Shafie berkata langkah pemberian geran tanah kepada mereka yang berhak itu akan diteruskan ke seluruh daerah di Sabah.

“Tetapi kawasan tanah (yang diberikan) itu bukan besar, yang penting dapat dimanfaatkan penduduk.

“Bulan lalu kami adakan usaha sama di Tambunan, sebelumnya Tongod, selepas ini di Lahad Datu, Tawau, Kalabakan, Pensiangan serta Keningau dan misalnya di Keningau kami akan serahkan (geran tanah) mengikut dalam pangkalan data ada lebih 1,300 penerima,” katanya lagi.

Sementara itu, pewaris tanah peneroka SLDB, Asmin Maddai, 50, menyahut saranan pemimpin nombor satu Sabah itu untuk mempelbagaikan tanaman di kawasan tanah SLDB berkenaan.

“Ketika ini tanah di Rancangan Pegagau itu kami tanam dengan kelapa sawit, selepas ini saya bercadang mahu mengusahakan tanaman durian atau nanas,” katanya bersyukur dengan penyerahan geran tanah daripada kerajaan negeri itu.

Menurut Asmin, arwah bapanya, Maddai Nanang memohon tanah itu sejak tahun 1969 selepas menjadi peneroka SLDB dan baharu hari ini geran tanahnya seluas empat hektar itu diserahkan kepada waris.

Bagi, Zainal Abu Kassim, 56, beliau berkata dia berumur setahun ketika arwah bapanya, Abu Kassim Ahmad menjadi peneroka tanah SLDB.

Menurut Zainal penantian selama lebih 50 tahun untuk mendapatkan geran itu, tidak dapat digambarkan dengan kata-kata dan sesungguhnya perkara ini sangat menggembirakan.

“Ketika ini, tanah itu ditanam dengan kelapa sawit, mungkin selepas ini saya dan adik perempuan sebagai pewaris akan meneruskan mengusahkan tanah kira-kira empat hektar ini dengan tanaman lain,” katanya.

Asmin dan Zainal turut senada tegas tidak mahu menjual tanah itu kepada orang lain kerana bapa mereka sudah lama membangunkan tanah itu selain berjuang mendapatkan geran berkenaan.


(VIDEO) Tamu Hadir Kalungkan Rantai Duit, Tular Raja Sehari Bersanding ‘Tenggelam’ Oleh Wang Kertas

Tular di media sosial baru-baru ini satu klip video yang menunjukkan suasana luar biasa dalam satu majlis perkahwinan yang dipercayai berlansung di negara jiran, Indonesia.

Melalui video berkenaan, dapat diperhatikan para tetamu yang hadir mengalungkan ‘rantai’ duit kepada pengantin perempuan dan juga lelaki, dipercayai sebagai pemberian.

Perkongsian yang dibuat oleh @hati2dimedsos itu pantas mencuri perhatian netizen dan sehingga kini sudahpun mendapat sebanyak 2.2k Like dan jujga diretweet sebanyak 1.9k. Ia juga ditonton lebih 100 ribu kali.

Walaupun tidak dapat dipastikan dengan jelas jenis dan nilat not yang dikalungkan, namun ia dilihat berjaya menenggelamkan bahagian atas badan pengantin hingga yang kelihatan hanyalah kepala.

Rata-rata netizen turut meninggalkan komen melucukan pada perkongsian tersebut antaranya berkata “Ia lebih bagus daripada melihat bekas kekasih hadir ke kenduri kahwin teman wanitanya”.


‘Tawar pakej tiga kali sedap’

LIMA belas wanita warganegara asing disyaki terbabit dalam aktiviti pelacuran ditahan di premis berselindung di sebalik pusat refleksologi, dalam Op Noda/Cantas/Tapis di Jalan HJ Yaakub, Kampung Air, Kota Kinabalu.

Serbuan bermula 12.30 tengah malam hingga 4 pagi itu, pihak berkuasa mendapati empat wanita berkenaan dalam keadaan separuh bogel dan sedang melayan pelanggan.

Ketua Polis Daerah Kota Kinabalu Asisten Komisioner Habibi Majinji berkata, serbuan dilakukan hasil maklumat diterima pihaknya.

“Wanita ditahan membabitkan 12 wanita warganegara China dan tiga lagi berasal dari Filipina, mereka ini ditahan dalam bilik berasingan.

“Hasil pemeriksaan di setiap bilik di tingkat satu dan dua mendapati ada empat wanita berpakaian separuh bogel. Tiga lagi berpakaian lengkap berada di dalam bilik bersama empat lelaki disyaki pelanggan,” katanya ketika dihubungi, hari ini.

Habibi berkata, premis itu menawarkan urutan badan, seks oral dan seks dengan dikenakan bayaran antara RM75, RM159 serta RM250 bergantung kepada perkhidmatan dimahukan.

Pihaknya turut merampas dua keping kondom dan dua telefon bimbit daripada suspek dalam serbuan dilakukan.

Menurutnya, individu ditahan termasuk pelanggan berusia 27 hingga 42 tahun dan barangan rampasan di bawa ke Ibu Pejabat Polis Daerah (IPD) Kota Kinabalu untuk siasatan lanjut. – Harian Metro


Terminal KK Sentral penanda aras baharu Kota Kinabalu sebagai bandar raya – pengguna

KOTA KINABALU, 27 Julai (Bernama) — Terminal KK Sentral, di sini, yang telah dilancarkan secara rasmi pada Isnin, menjadi penanda aras baharu Kota Kinabalu sebagai bandar raya terutama dalam usaha memperbaiki kecekapan sistem pengangkutan awam bandar ke arah lebih efisien, sistematik dan selamat.

Rata-rata orang awam ditemui Bernama berpuas hati dengan pencapaian terbaik itu, namun, mahu beberapa aspek ditambah baik termasuk menyediakan skrin paparan jadual perjalanan dan sistem pembesar suara di ruangan menunggu, untuk memudahkan pengguna peka terhadap masa perjalanan bas mereka.

Seorang Penolong Jurutera, Andrew Goduk, 32, berkata KK Sentral berupaya melonjakkan lagi imej Kota Kinabalu sebagai bandar raya, apatah lagi bandar ini sering menerima kehadiran pelancong ramai yang tentunya memerlukan perkhidmatan pengangkutan awam.

“Akses pengangkutan awam komprehensif dan kondusif juga sering dijadikan sebagai penanda aras oleh orang ramai, untuk menentukan sesebuah bandar raya itu berkembang maju,” katanya kepada Bernama, di sini.

Andrew yang buat pertama kali menggunakan perkhidmatan bas di KK Sentral untuk ke Menumbok turut mencadangkan perkhidmatan bas ulang alik dari Lapangan Terbang Antarabangsa Kota Kinabalu ke terminal itu disediakan, untuk memudahkan pergerakan orang ramai mendapatkan akses pengangkutan awam lain.

“Papan tanda penunjuk arah di terminal ini juga perlu diperbanyakkan lagi, bagi memudahkan orang ramai mengetahui ke mana hala tuju dan destinasi mereka,” katanya.

Terminal KK Sentral dibina di atas tanah seluas tiga hektar dengan belanja keseluruhan kira-kira RM54 juta itu menempatkan perkhidmatan bas ekspres menuju ke Beaufort, Menumbok, Sipitang, Lawas, Limbang dan Brunei, yang sebelum ini beroperasi di terminal sementara di Jalan Tugu.

Dibina pada 2011 dan siap sepenuhnya pada 2017, terminal itu adalah sebahagian daripada empat terminal bas bersepadu dirancang di bawah Pelan Induk Pengangkutan Awam Bandaraya Kota Kinabalu, iaitu komponen penting dalam perancangan penambahbaikan sistem pengangkutan awam bandar raya.

Sementara itu, Mohd Shohibul Jaffar, 33, berkata pelbagai kemudahan asas lain disediakan di Terminal KK Sentral seperti tandas, cafe dan surau, selain turut dilengkapi penghawa dingin yang pastinya memberi lebih keselesaan kepada pengguna berbanding di terminal bas sebelum ini.

“Sebelum ini (di terminal bas lama) saya terpaksa menunggu bas dalam keadaan kurang selesa, bagaimanapun dengan beroperasinya KK Sentral, saya berasa teruja dan senang hati kerana kemudahan asas lain ada di dalam terminal ini, selain harga tiket bas juga masih tetap sama,” katanya, yang mahu sistem pembelian tiket bas secara dalam talian diperkenalkan pengusaha bas.

Mohd Shohibul yang bekerja di sebuah syarikat utiliti berpendapat, KK Sentral mampu menjadi platform permulaan untuk Sabah terus memacu sektor pengangkutan awam bandar lebih cekap dan strategik di masa akan datang, bagi memudahkan pengaliran pengangkutan awam bas dan teksi kerana kebanyakan terminal yang ada pada masa sekarang tidak begitu tersusun.

“Mungkin selepas ini, perkhidmatan pengangkutan kereta api pula yang ditambah baik,” katanya.

Bagi Illa Faizal, 35, masyarakat pengguna sekitar bandar raya ini perlu sentiasa menghargai infrastruktur pengangkutan awam baharu itu, dengan memastikan kemudahan asas yang disediakan di terminal tersebut digunakan secara baik tanpa berlaku sebarang vandalisme.

Peniaga kecil-kecilan itu juga berharap setiap pengguna sentiasa menjaga kebersihan terminal bas berkenaan, demi memastikan keselesaan berada pada tahap optimum dan bebas daripada sampah, kerana sikap pengguna amat penting dalam memastikan infrastruktur tersebut kekal dalam keadaan baik dan bersih.


PKP Hingga 4 Februari, Tidak Akan Disambung

PUTRAJAYA: Perintah Kawalan Pergerakan (PKP) di seluruh negara, kecuali Sarawak yang dijadual berakhir pada 4 Februari ini, tidak akan dilanjutkan.

Ketua Pengarah Kesihatan, Tan Sri Dr Noor Hisham Abdullah, berkata keputusan itu diambil bagi mengelak kesan negatif terhadap ekonomi negara, susulan pelaksanaan PKP.

Sehubungan itu, katanya, PKP yang dijadual berakhir pada 4 Februari ini akan disambung dengan pelaksanaan Perintah Kawalan Pergerakan Bersyarat (PKPB).

“PKP pada asalnya dijadual untuk dilaksanakan dalam tempoh dua minggu (sejak 13 Januari lalu) dan kesan pendekatan ini memerlukan masa.

“Justeru, kita lanjutkan sehingga Februari, tetapi kita tak nak panjangkan PKP kerana beri kesan terhadap ekonomi. Kita kena seimbangkan kepentingan ekonomi dan kesihatan.

“Kalau kita laksanakan PKP selama empat minggu, sampai awal Februari, ia kemudian disusuli PKPB bagi tempoh tiga bulan akan datang.

“Menerusi pendekatan ini, dijangka pada Mei, kita akan dapat turunkan kes (kadar jangkitan harian) kembali ke dua angka,” katanya pada sesi taklimat bersama media yang diadakan secara dalam talian, hari ini. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kontrak Ratusan Juta Punca Limus & James Tinggalkan UPKO

KOTA KINABALU: Alasan lompat parti untuk membela nasib rakyat yang digunakan dua Ahli Dewan Undangan Negeri (ADUN) UPKO iaitu ADUN Kuala Penyu, Datuk Limus Jury dan ADUN Sugut, Datuk James Ratib hanyalah retorik semata-mata, sebaliknya tindakan mereka berpunca daripada kepentingan peribadi.

Ketua Penerangan Parti Warisan Sabah (Warisan), Datuk Dr. Yusof Yacob berkata, Limus mempunyai kaitan dengan sebuah syarikat, Perwira Progresif Sdn. Bhd. yang mendapat kontrak pembinaan Lebuh Raya Pan Borneo Sabah berjumlah RM385 juta manakala Datuk James Ratib merupakan antara kontraktor yang mendapat manfaat daripada Kementerian Kemajuan Luar Bandar dan Wilayah.

“Justeru, tindakan mereka adalah demi kepentingan diri masing-masing dan bukan untuk rakyat.

“Sudah pasti kedua-dua mereka ini telah menerima tekanan dan perlu terus bersama Kerajaan Persekutuan dan atas sebab itulah mereka sekali lagi berpaling tadah dan dalam keadaan terpaksa menyokong PN.

“Alasan kedua-dua wakil rakyat kononnya mereka beralih sokongan demi rakyat serta hilang kepercayaan kepada Presiden UPKO hanyalah satu retorik untuk meletakkan kesalahan di bahu orang lain dan melepaskan diri daripada kecaman pengikut dan pengundi,” katanya dalam satu kenyataan malam ini.

Dr. Yusof berkata, disebabkan kontrak berkenaan yang terletak di bawah bidang kuasa Persekutuan, kedua-dua wakil rakyat itu perlu sentiasa bersama dengan Kerajaan Persekutuan.

Katanya, sebab itulah kedua-dua pemimpin berkenaan turut menyokong Warisan selepas sahaja Barisan Nasional (BN) hilang kuasa kepada Pakatan Harapan (PH) dalam pilihan raya umum 2018.

“Sehubungan itu, keputusan mereka untuk meninggalkan UPKO dan tidak lagi menyokong Kerajaan Sabah bukanlah sesuatu yang mengejutkan, namun kita menghormati keputusan yang dibuat.

“Semasa Pilihan Raya Umum 2018, Limus dan James bertanding atas tiket BN tetapi disebabkan kekalahan BN kepada PH di Putrajaya, mereka meninggalkan parti lama kerana mahu menyokong Warisan yang bekerjasama dengan PH,” katanya.

Menurut Dr. Yusof, Kerajaan Sabah tidak tergugat dengan tindakan kedua-dua wakil rakyat itu, malah dengan jumlah 45 kerusi yang ada politik Sabah masih kukuh untuk meneruskan agenda pembangunan demi kesejahteraan rakyat.

Tegas beliau, pelbagai tawaran yang diberikan kepada wakil rakyat untuk berpaling tadah tidak akan berjaya kerana prinsip perjuangan yang kukuh.

“Semua wakil rakyat Kerajaan Sabah juga telah menyatakan sokongan kepada Ketua Menteri untuk terus mentadbir negeri dan menuntut hak-hak Sabah daripada Kerajaan Persekutuan.

“Walaupun ramai wakil rakyat diberi pelbagai tawaran lumayan untuk beralih sokongan, dan Kerajaan Sabah dicabar dengan pelbagai tekanan menerusi institusi kerajaan persekutuan, prinsip perjuangan dan maruah Sabah akan dipertahankan, ini bukan masanya untuk Sabah terus ditekan dan dibuli oleh parti dari Semenanjung.

“Saya sentiasa berhubung dan berbincang dengan ADUN Kerajaan Sabah. Saya tahu isi hati dan keyakinan mereka kepada kepimpinan YAB Datuk Seri Mohd Shafie Apdal sebagai Ketua Menteri Sabah,” tambahnya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Nordin Siman, Datuk Bandar Kota Kinabalu Baharu

KOTA KINABALU: Datuk Nordin Siman. 61, dilantik sebagai Datuk Bandar Kota Kinabalu yang baharu menggantikan Datuk Yeo Boon Hai berkuatkuasa hari ini.

Nordin yang juga bekas Pengarah Jabatan Perkhidmatan Awam Negeri (JPAN) Sabah merupakan Datuk Bandar Kota Kinabalu kelima yang dipilih memegang tugas itu sejak Kota Kinabalu dinaiktaraf sebagai bandar raya pada 2000.

Berasal dari Kampung Lohan, Ranau, Nordin mempunyai pengalaman dalam perkhidmatan awam selama 39 tahun dan berkhidmat di JPAN selama 11 tahun.

Ketika ditemui pemberita, beliau berkata misi pertamanya adalah untuk memastikan pentadbiran efektif terutama dalam menambah pendapatan Dewan Bandaraya Kota Kinabalu (DBKK) selain meningkatkan mutu perkhidmatan organisasi itu kepada masyarakat.

“Terdapat perkara atau isu utama yang saya lihat perlu ditambahbaik iaitu sistem penyampaian agar lebih cekap dan tepat.

“Saya masih baharu (sebagai Datuk Bandar DBKK) tapi memang banyak isu yang perlu kita berikan perhatian untuk diatasi segeri termasuk keadaan lalu lintas di Kota Kinabalu,” katanya.

Beliau berkata demikian kepada pemberita selepas menghadiri Majlis Serah Tugas Datuk Bandar Kota Kinabalu di Dewan Mesyuarat DBKK di sini hari ini.

Majlis itu turut dihadiri Setiausaha Tetap Kerajaan Negeri, Datuk Mohd Hashim Paijan dan Pembantu Menteri kepada Ketua Menteri, Arifin Asgali. – SabahNewsToday


Kesepakatan GRS Perlu Dicontohi Parti, Pemimpin Politik Di Semenanjung

KOTA KINABALU: Persefahaman dan ikatan kukuh rakan komponen dalam Gabungan Rakyat Sabah wajar dicontohi oleh pemimpin politik di negeri-negeri lain.

Jelas Timbalan Presiden Parti Pribumi Bersatu Malaysia (Bersatu), Datuk Seri Ahmad Faizal Azumu, kesepakatan rakan komponen GRS yang kekal mempertahankan mandat rakyat mampu memacu pembangunan ekonomi sekali gus menyumbang kepada kesejahteraan rakyat Sabah.

“Apabila Kerajaan Perikatan Nasional (PN) ditubuhkan di negeri Sabah, keakraban dan kerjasama dalam gabungan GRS itu begitu kuat.

“Ianya seharus dijadikan contoh kepada semua pemimpin-pemimpin politik dan parti politik di negeri-negeri lain.

“Saya sangat harap kestabilan politik di negeri ini akan terus kuat dan kukuh dan kami di Semenanjung seharusnya menjadikan Sabah ini sebagai satu contoh amat baik,” katanya.

Beliau berkata demikian ketika diminta mengulas mengenai senario semasa politik di Sabah.

Ahmad Faizal dalam pada itu turut mengingatkan semua pihak di Sabah untuk berhenti berpolitik demi kelangsungan pembangunan ekonomi pasca COVID-19.

“Selepas PRN Sabah yang sudah, bagi saya cukup-cukuplah berpolitik.

“Kini adalah masa untuk kita berkhidmat untuk negeri Sabah dan rakyat di negeri ini,” katanya. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Dos Ketiga Vaksin Pfizer Tingkat Perlindungan Lawan Varian Delta

NEW YORK: Suntikan dos ketiga vaksin Covid-19 Pfizer dijangka lebih kuat dan berupaya meningkatkan perlindungan bagi melawan varian Delta, kata pengeluarnya pada Rabu.

New York Post melaporkan, syarikat farmaseutikal itu menerusi data dikeluarkan menyatakan suntikan penggalak dapat meningkatkan kadar antibodi terhadap mutasi, lebih lima kali ganda buat individu berusia 18 hingga 55 tahun, dibandingkan dengan hanya dua dos.

Bagi mereka yang berumur 65 hingga 85 tahun, dos ketiga meningkatkan tahap antibodi lebih daripada 11 kali ganda.

Kumpulan penyelidik mengatakan hasil penemuan yang belum ditinjau atau diterbitkan dalam jurnal ilmiah menunjukkan suntikan dos ketiga sangat meningkatkan perlindungan terhadap varian Delta.

“Terdapat anggaran potensi peningkatan hingga 100 kali ganda dalam peneutralan Delta pasca dos tiga berbanding pra-dos tiga,” kata penyelidik.

Pfizer bertemu dengan pegawai kesihatan persekutuan awal bulan ini untuk membincangkan perlunya penambahan vaksin Covid-19 dan bersedia untuk mendapatkan kebenaran bagi membekalkannya.

Ketua penasihat perubatan Rumah Putih, Dr Anthony Fauci sebelum ini memaklumkan yang kemungkinan rakyat Amerika Syarikat (AS) memerlukan suntikan penggalak (booster) walaupun lebih banyak data diperlukan sebelum pegawai kesihatan mengesyorkannya.

“Ada kajian yang sedang dilakukan kini membincangkan kemungkinan apakah dan bila kita harus memberi suntikan penggalak, ada banyak kerja sedang dilakukan untuk memeriksa ini dalam masa sebenar,” katanya menerusi program State of the Union di CNN, awal bulan ini.

“Sebelum kamu mendapatkan data itu, akan selalu ada individu dan syarikat berkata, ‘Kamu tahu, cara kita melihat keadaan, nampaknya kamu mungkin memerlukan penggalak, jadi mari kita teruskan (beri penggalak).

“Bagaimanapun, itu bukan cadangan rasmi, ” tambahnya.

Menurut Pusat Kawalan dan Pencegahan Penyakit (CDC), varian Delta yang pertama kali muncul di India pada bulan Disember kini menyumbang 82 peratus kes baharu Covid-19 di AS. – Agensi


Isu Tuntutan Waris Sulu, Kerajaan PH Burukkan Keadaan, Kata Najib

KUALA LUMPUR: Bekas Perdana Menteri, Datuk Seri Najib Razak, membidas tindakan Timbalan Presiden PKR, Rafizi Ramli, yang menyalahkannya berhubung isu tuntutan waris Sultan Sulu terhadap Sabah, sedangkan kesilapan paling besar dilakukan kerajaan Pakatan Harapan (PH).

Najib menyifatkan kesilapan besar itu ialah tindakan bekas Peguam Negara, Tan Sri Tommy Thomas menulis surat kepada waris Sultan Sulu untuk menyatakan rasa kesal dan menawarkan bayaran RM48,000 bagi menyelesaikan kes bayaran yang dihentikan kepada waris berkenaan waris berkenaan.

Najib berkata, pendirian kerajaan Malaysia ialah tidak pernah mengiktiraf tuntutan pihak yang mendakwa waris Kesultanan Sulu dan kerajaan PH juga tidak menghantar atau melantik peguam untuk mempertahan kerajaan di mahkamah timbang tara.

“Bukan setakat kerajaan PH tidak membincangkan perkara ini dalam Kabinet, biar pun ia tuntutan RM66 bilion tetapi kerajaan PH juga tidak menghantar peguam untuk mengambil bahagian semasa timbang tara.

“Paling jahanam adalah walaupun kerajaan PH mengambil pendirian kita tidak iktiraf tuntutan pihak yang mendakwa waris Sultan Sulu tetapi Peguam Negara kerajaan PH pula menulis surat untuk mengaku kesal, mengiktiraf waris Sulu dan menawarkan untuk membayar tunggakan RM48,000.

“Di sana tak mahu iktiraf, di sana pula tulis surat untuk iktiraf? Surat ini pula digunakan sebagai bukti dalam mahkamah timbang tara yang Malaysia mengaku salah dan kita dikenakan tuntutan membayar RM66 bilion pula,” kata beliau melalui Facebooknya, malam tadi.

Semalam, Rafizi mendakwa kegagalan dan kecuaian pentadbiran kerajaan ketika diterajui Najib menjadi punca menyebabkan harta milik PETRONAS dan agensi lain terdedah tindakan sita di seluruh dunia, dalam isu tuntutan waris Sultan Sulu kepada kerajaan.

Bekas Ahli Parlimen Pandan itu berkata, pihaknya akan membuat laporan polis terhadap Ahli Parlimen Pekan itu kerana didakwa cuai dalam kes berkaitan isu tuntutan waris Sultan Sulu kepada kerajaan.

Najib mendakwa, menteri kerajaan PH cuba lepas tangan dan mengatakan mereka tidak tahu Tommy menghantar surat berkenaan.

“Tak ambil berat untuk bincang dalam Kabinet kerajaan PH, tak hantar peguam untuk mengambil bahagian dan menulis surat untuk mengaku kesal dan salah pulak? Mahu kita tak kalah,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: Sabah Catat 190 Kes Baharu Hari Ini

KOTA KINABALU: Sabah hari ini mencatatkan 190 kes baharu COVID-19 sementara keseluruhan negara pula melaporkan sejumlah 6,999 kes baharu.

Menteri Kerajaan Tempatan dan Perumahan Datuk Seri Masidi Manjun berkata, daerah Kunak melaporkan kes tertinggi pada hari ini iaitu sebanyak 34 kes.

“Tawau mencatatkan 29 kes, Papar 25 kes, Penampang 17 kes, Lahad Datu 16 kes, Kota Belud 14 kes, Sandakan 9 kes, Kalabakan dan Kota Kinabalu masing-masing 8 kes, Beaufort 6 kes, Kinabatangan 5 kes, Putatan 5 kes, Tuaran 4 kes, Semporna 3 kes, Kudat 3 kes, Kuala Penyu 3 kes dan Kota Marudu satu kes,” katanya di sini, hari ini

Sementara itu katanya, daerah Beluran, Telupid,Tongod, Pitas, Ranau, Sipitang, Tenom, Nabawan, Keningau, Tambunan tidak mencatatkan sebarang kes.

Katanya, Sabah hari ini juga tidak terdapat kluster baharu.


Cora Wybin Kekal Unduk Ngadau Bingkor

KOTA KINABALU: Status Unduk Ngadau Kaamatan (UNK) Dewan Undangan Negeri (Dun) Bingkor, Cora Wybin yang dikatakan tidak diiktiraf oleh Jawatankuasa Induk Pesta Kaamatan Negeri diselesaikan secara positif apabila beliau disahkan kelayakannya ke peringkat negeri.

Naib Presiden KDCA merangkap Pengerusi Jawatankuasa Pelaksana dan Penyelaras Induk (MICC) Kaamatan Negeri, Datuk Daniel Kinsik mengesahkan bahawa Cora kekal sebagai wakil Dun Bingkor ke pertandingan Unduk Ngadau Kaamatan peringkat negeri nanti.

Katanya beliau ada menghubungi Menteri Pembangunan Infrastruktur merangkap Pengerusi Jawatankuasa Induk Kaamatan Negeri, Datuk Peter Anthony pagi tadi dan akan menyelesaikan isu berkenaan.

“Saya menghubungi beliau sekali lagi petang tadi, dan beliau menyatakan isu berkenaan sudah selesai. Johan Unduk Ngadau dan Sugandoi Kaamatan Dun Bingkor (baru-baru ini) akan mewakili Bingkor ke pertandingan peringkat negeri,” katanya ketika ditemui di Hongkod Koisaan KDCA, hari ini.

Pesta Kaamatan Bingkor telah diadakan pada 27 April lalu sempena pelancaran Pesta Kaamatan KDCA iaitu sebelum kerajaan negeri membuat keputusan untuk bekerjasama dengan KDCA dalam penganjuran perayaan tersebut.

Selepas kerajaan negeri mengadakan pelancaran Pesta Kaamatan peringkat negeri di Pitas pada 1 Mei lalu, kemuncak pesta Kaamatan pada 30-31 Mei telah dirancang di Pusat Kebudayaan Penampang.

Daniel berkata pihak KDCA kemudian mendapat surat rasmi dari Kerajaan Negeri menyatakan hasrat bekerjasama maka itu kemuncak Pesta Kaamatan peringkat negeri tahun ini kekal di Hongkod Koisaan.

Walau bagaimanapun, Daniel berkata mereka dimaklumkan bahawa Cora bukan wakil Unduk Ngadau Bingkor kerana panganjuran Pesta Kaamatan Bingkor pada 27 April itu tidak diiktiraf disebabkan tidak melibatkan kerajaan negeri.

Turut tersebar bahawa Pesta Kaamatan Dun Bingkor akan diadakan sekali lagi di Dewan Terbuka Bingkor, pada 25 Mei dan pertandingan Unduk Ngadau akan diadili semula untuk memilih pemenang yang sah.

Kontroversi dan tanda tanya berkenaan status UNK Dun Bingkor itu mula tersebar di media sosial pada Isnin.

Cora bagaimanapun melalui page Facebook peribadinya pada Isnin menyatakan tidak akan menyertai pertandingan Unduk Ngadau kali kedua itu.

“Dengan rendah hati saya menarik diri dari finalist UN Dun Bingkor. Saya sangat bersyukur sampai ke tahap ini, walaupun tidak kesampaian menginjakkan kaki ke KDCA.

“Namun, saya tetap bersyukur dan rela hati memberikan peluang ini kepada orang lain. Mungkin bukan rezeki bagi saya pada tahun ini,” katanya.

Terdahulu, Timbalan Presiden KDCA merangkap Ahli Parlimen Keningau Datuk Dr Jeffrey Kitingan merayu agar Unduk Ngadau Bingkor dan Kaamatan KDCA Keningau itu diiktiraf kerana ia juga dianjurkan oleh KDCA sendiri dan dirasmikan oleh Huguan Siou Tan Sri Joseph Pairin Kitingan.

Katanya tidak ada alasan UNK Bingkor tidak diiktiraf sebagai pemenang yang sah dalam perayaan kebudayaan itu.

Sementara itu, Ahli Dewan Undangan Negeri (Adun) Bingkor merangkap Pengerusi KDCA Keningau, Robert Tawik ketika dihubungi untuk mengulas isu tersebut, berkata beliau ada meminta hitam putih yang menyatakan Kaamatan Bingkor tidak diiktiraf namun tiada satu surat yang sampai sehingga hari ini.

“Saya juga meminta untuk menyatakan siapa yang mengarahkan dan menyatakan Kaamatan Bingkor tidak diiktiraf, namun tiada jawapan hitam putih diterima.

“Oleh itu, saya tetap dengan pendirian terhadap pengiktirafan serta keputusan mesyuarat mantan Pegawai Daerah Keningau pada mesyuarat Kaamatan Bingkor yang lalu.

“Pegawai Daerah Keningau sendiri mengesahkan dan semua jawatankuasa sebulat suara, tanpa bantahan terhadap penganjuran ini,” jelasnya.-SabahNewsToday


“Bagaimana Mungkin Saya Tidak Terkesan Dengan Pemergiannya, 4 Malam Saya Berjiran Dengan Dia”

“Adik… auntie (makcik) minta maaf, semua janji dah (sudah) ditunaikan, cuma auntie terlewat sedikit.” Itulah perkataan terkeluar dari mulut Ara Rahima Abdullah, 34, sebaik mendapat tahu pesakit di sebelah katilnya meninggal dunia akibat bengkak usus dan apendiks, Sabtu lalu.

Sehari sebelum itu, Allahyarhamah Siti Nurfazilah Jaudi, 13, memesan makanan segera serta kek daripada Ara Rahima bagi untuk meraikan hari lahir ibunya yang jatuh pada 31 Julai lalu.

Walaupun mereka tidak mempunyai pertalian saudara, Ara Rahima sentiasa memenuhi permintaan remaja itu memandangkan dia dari keluarga susah yang menetap di Kampung Lipasu Lama, Ranau.

Ketika berkongsi cerita sedih itu, Ara Rahima berkata, dia mengenali remaja perempuan itu selepas dimasukkan ke Hospital Queen Elizabeth, Kota Kinabalu kerana mengidap apendiks.

“Dia (arwah) dimasukkan sehari lebih awal daripada saya iaitu pada 27 Julai dan diletakkan bersebelahan katil saya. Setiap hari, saya kerap terdengar jeritannya menahan sakit ketika doktor mahu mengambil darah.

“Saya terdengar dia menjerit sambil berkata pada emak dia ‘Mummy pesan dekat dia orang (doktor) jangan cucuk saya lagi, saya sudah tidak tahan sakit,’. Pada malam pertama, saya diberitahu ibunya, arwah mahukan ayam goreng.

“Tapi mereka tidak tahu hendak beli dekat mana lalu saya menghubungi suami meminta dia belikan. Alhamdulillah… hajatnya tercapai juga pada malam itu dan malam berikutnya, dia juga teringin memakan makanan segera.

“Saya terdengar ibunya sedang mengira duit syiling yang mereka ada namun tidak mencukupi. Hati saya tersentuh apabila melihat keadaan mereka lalu meminta suami dan kakak belikan.

“Sebaik keluar selepas empat malam berada di hospital, saya melawat arwah pada 2 Ogos lalu, sambil membawa sedikit bekalan untuk ibunya.

“Ketika itu, keadaan arwah seperti tidak bermaya dan mukanya pucat. Dia langsung tidak mahu menyentuh makanan walaupun saya cuba pujuk beberapa kali,” katanya ketika dihubungi Harian Metro.

Katanya lagi, sebelum berangkat pulang, arwah ada memberitahu dia mahu makan piza serta meminta belikan kek untuk menyambut hari lahir ibunya.

“Arwah ada memberitahu, dia mahukan kek itu pada 3 Ogos kerana bapanya akan datang melawatnya.

“Keesokan hari selepas semua permintaan dipenuhi, kami dengan gembira menghubungi ibunya namun jawapan diberikan adalah mereka sudah berada di rumah mayat.

“Jantung saya seperti mahu luruh kerana tidak percaya dengan berita ini. Saya terpandang kek dan makanan lain yang dimintanya pada malam sebelum dan air mata saya berguguran.

“Pada masa sama, saya hampir terduduk kerana melihat jenazahnya dalam keadaan senyum dan mungkin dia gembira kerana permintaannya sudah dipenuhi,” katanya.

Kisah ini menjadi tular selepas Ara Rahima berkongsi dalam status Facebook miliknya. Dalam tulisan itu, dia menceritakan: “Bagaimana mungkin saya tidak terkesan dengan pemergiannya. 4 malam saya berjiran dengan dia.

“Gadis berbadan kecil, berumur 13 tahun. Di jaga oleh mummynya. Dia warded awal sikit dari saya 26.7.19. Saya warded 27.7.19. Saya warded 4 malam.

Adik: anty boleh ka anty beli cheese kek? Tulis di kek happy birthday mummy..

Me: boleh… Kek tu mau bila hari ini atau esok?

Adik: esoklah.. Sebab esok daddy saya datang.. Mau celebrate sama sama daddy. Anty jangan lambat aa…

Adik: Dia peluk saya erat erat. Kan bagus kalau anty di sini. Anty datang lagi kan.. Anty, kalau saya mau balik ranau sudah anty hantar ka?

Me: insyaAllah dik.. Telefon saja anty.

3.8.19 – Saya siap beli pesanan si adik. Pizza, kek seperti yang di minta. 11.30 saya telefon mummy nya…hati berbunga bunga..tidak sabar mau jumpa bagi dia happy…dia mau celebrate birthday mummy.

Tapi..Hello kak, kakak masih di wad yang sama? Saya mau datang ni.

Tidak adik, saya sini rumah mayat.. Anak saya sudah tiada…… Saya meraung…. Tidak percaya… ALLAH…..

Lemah tulang tulang saya. Saya tidak dapat tahan sebak

.. Adik adik… Maaf adik, anty lambat… Anty tidak sangka begitu cepat kau pergi… :sob::sob::sob:

Menurut mummynya, dia hembuskan nafas 8.04am.. Saya tunaikan juga janji hantar kau adik. Doakan kami agar dipermudahkan urusan kami mencari kampung Lipasu Lama ranau.”


Penduduk Papar Dakwa Air Paip Berbau Najis

KOTA KINABALU: Penduduk di sekitar Papar berdepan gangguan masalah air paip berbau busuk dan hanyir seperti najis, dipercayai berpunca daripada sisa buangan haiwan ternakan yang dilepaskan dari ladang ternakan ayam ke sungai berhampiran.

Pegawai Daerah Papar Hadzlan Jablee dipetik Harian Metro berkata, pihaknya menerima pengesahan daripada Jabatan Air Negeri Sabah (JANS) berhubung masalah yang berlaku sejak semalam itu.

Katanya, dipercayai ladang ternakan ayam terbabit mengambil peluang membuang sisa buangan haiwan ternakan ke sungai berikutan hujan lebat semalam.

“Esok pihak kami akan mengadakan mesyuarat bersama jabatan dan agensi berkaitan bagi menyiasat secara lanjut mengenai perkara terbabit.

“Pihak kami juga sudah berbincang dengan pihak JANS dan mereka sudah melakukan untuk proses ‘flushing’ di Stesen Air Kinarut bagi memulihkan bau air tersebut.

“Dijangkakan bau air terbabit akan pulih pada petang ini,” katanya.

Sementara itu, dalam laporan sama, seorang penduduk, Nurazreen Ali Zaini, 29, berkata, bekalan air paip di rumahnya mula mengeluarkan bau busuk pada 1 pagi.

“Saya mula perasan air paip di rumah berbau busuk walaupun pada semalam ada menerima notis dari JANS mengenai pencemaran bau pada air mentah.

“Tambahan pula terdapat banyak masalah seperti ketiadaan air yang timbul sejak kebelakangan ini membuatkan kami berdepan kesukaran mendapatkan bekalan air untuk mandi, memasak dan melakukan aktiviti harian.

“Bekalan air mineral botol di sini juga sudah habis di kebanyakan kedai disebabkan ketiadaan air. Diharapkan pihak berkuasa dapat mengatasi masalah ini dengan secepat mungkin,” katanya.

Seorang lagi penduduk, Mohd Yatim Naming, 29, berkata, dia menyedari air paip di rumahnya berbau busuk seperti najis dan bekalan air paip juga menjadi perlahan sejak 6 petang semalam.

“Kakak saya yang kebetulan sedang mencuci pinggan pada mulanya menyangka bau itu berpunca dari air kencing kucing di sinki dapur tetapi apabila saya mendapati ramai orang mengadu mengenai perkara sama di media sosial, barulah saya tahu bau itu berpunca daripada bekalan air.

“Disebabkan itu, kami juga ragu-ragu dengan tahap kebersihan air paip terutamanya untuk kegunaan minum, mandi dan juga mengambil air wuduk,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


(VIDEO) 17 Ditahan Bergaduh Di Luar Pusat Hiburan Di Sandakan

SANDAKAN: Seramai 17 lelaki ditahan kerana disyaki terbabit dalam satu pergaduhan di luar sebuah pusat hiburan di Bandar Utama Batu 6, Sandakan, Sabah pada Sabtu lalu.

Timbalan Ketua Polis Daerah Sandakan, Mohd Hamizi Halim berkata, semua lelaki berusia 19 hingga 40 tahun itu ditahan sepasukan anggota dari Bahagian Siasatan Jenayah Ibu Pejabat Polis Daerah Sandakan semalam, selepas video pergaduhan itu tular di media sosial sejak kelmarin.

“Hasil siasatan awal mendapati pergaduhan berlaku pada 11.30 malam Sabtu di hadapan sebuah pusat hiburan.

“Semua individu berkenaan direman untuk membantu siasatan dan punca pergaduhan masih dalam siasatan,” katanya, menurut laporan Sinar Harian.

Beliau berkata, kes itu disiasat di bawah Seksyen 147 Kanun Keseksaan kerana merusuh dan sabit kesalahan boleh dipenjara sehingga dua tahun atau denda atau kedua-duanya.

Dua klip video selama 20 dan 26 saat yang menunjukkan sekumpulan lelaki bergaduh di hadapan sebuah premis hiburan tular di media sosial.


Perbanyak Kursus Pendek Dengan Pelbagai Jenis Kemahiran Bantu Isi Rumah Jana Pendapatan

TAWAU; 10 NOVEMBER 2019 (Ahad) – Lebih banyak program yang menawarkan kursus pendek membabitkan pelbagai jenis kemahiran perlu diadakan sebagai usaha memberi pendedahan sekali gus membantu golongan isi rumah menjana pendapatan.

Pembantu Menteri Kewangan Sabah, Sarifuddin Hata berkata, pendedahan itu penting bagi menepati keperluan semasa serta industri selain membantu mengurangkan kos perbelanjaan isi rumah berkenaan.

Beliau yang juga Anggota Dewan Undangan Negeri (ADUN) Merotai berkata demikian selepas merasmikan penutupan program Kolej Komuniti Tawau (KKTS) Cakna @ TVET 2019 di Dewan Serbaguna Kampung Pasir Putih Baharu di Tawau.

Mengenai program berkenaan, Sarifuddin optimis ia dapat melahirkan modal insan berilmu, berkemahiran, berintegriti, beretika, berkualiti serta berdaya saing yang menjadi pemangkin kepada pembangunan negara mencapai matlamat Malaysia sebagai negara maju.

Dalam pada itu, sebanyak 4 buah rumah penduduk Kampung Pasir Putih Baharu turut dipilih untuk pelaksanaan aktiviti pembaikpulih pendawaian dalam usaha membantu dalam Kebajikan masyarakat menerusi aktiviti tanggungjawab Sosial korporat (SCR) sepanjang program KKTS Cakna@TVET berlangsung.

Sehubungan itu, beliau berharap agar pelaksanaan program yang menawarkan pelbagai Kursus kemahiran serta aktiviti CSR diperluas ke kawasan lain khususnya di Merotai dan pihaknya sentiasa bersedia bekerjasama dengan pihak KKTS dalam usaha membantu penduduk kampung yang kurang berkemampuan.

Sementara itu, Pengarah Kolej Komuniti Tawau, Sofian Mohd semasa berucap berkata, program anjuran KKTS dengan kerjasama Majlis Pengurusan Komuniti Kampung (MPKK) Kampung Pasir Putih Baharu berkenaan bertujuan menyediakan akses tertentu kepada program Pendidikan dan Latihan Teknikal dan Vokasional (TVET) berkualiti selain menerapkan nilai-nilai kesukarelawanan kepada pelajar yang terlibat.

Program dua hari bermula 9 November disertai 460 pelajar dan penduduk Kampung menawarkan pelbagai kursus pendek antaranya penghasilan roti, Pengurusan jenazah, asas servis motosikal dan penyelenggaraan penghawa dingin.


Polis Kota Kinabalu tahan tujuh PATI dalam operasi cegah jenayah

KOTA KINABALU, 1 April – Polis menahan tujuh pendatang asing tanpa izin (PATI)  dalam operasi cegah jenayah, semalam.

Ketua Polis Daerah Kota Kinabalu ACP Habibi Majinji berkata operasi bermula pukul 5 petang hingga 11 malam itu dijalankan di tujuh lokasi sekitar Kota Kinabalu.

“Tumpuan lokasi operasi dijalankan adalah kawasan bandaraya bagi membendung kadar pertumbuhan pendatang tanpa izin yang boleh mengundang kepada kegiatan jenayah di daerah ini,” katanya dalam kenyataan di sini, hari ini.

Beliau berkata mereka yang ditahan termasuk dua wanita berumur antara 19 hingga 55 tahun akan disiasat di bawah Seksyen 6(1)(c) Akta Imigresen 1959/63.

Habibi berkata operasi berkenaan ini turut dibantu oleh agensi lain termasuk Jabatan Pendaftaran Negara  dan Jabatan Imigresen.

“Orang ramai dialu-alukan untuk menyalurkan sebarang maklumat kepada balai polis berhampiran atau melalui  Facebook Polis Kota Kinabalu dalam usaha untuk membanteras jenayah, PATI dan gejala sosial di Kota Kinabalu,” katanya.


Lelaki Miliki Dan Positif Syabu Ditahan Di Kinarut

PAPAR: Seorang lelaki ditahan selepas didapati positif dadah dan memiliki syabu di Kinarut, semalam.

Dalam kejadian kira-kira pukul 2 petang, lelaki warga tempatan berusia 30-an itu ditahan sepasukan anggota polis dari Bahagian Siasatan Jenayah Narkotik Ibu pejabat Polis Daerah (IPD) Papar.

Ketua Polis Daerah Papar, Deputi Superintenden Batholomew Ak Umpit berkata, tangkapan membabitkan kesalahan di bawah Seksyen 12(2) Akta Dadah Berbahaya 1952 dan Seksyen 15(1)(a) akta yang sama.

“Suspek berusia 30-an ditahan dan direman di IPD Papar. Hasil saringan awal suspek didapati positif dadah jenis Methamphetamine dan Amphethamine.

“Suspek turut disiasat kerana memiliki dadah jenis syabu dengan anggaran berat 0.02 gram,” katanya ketika dihubungi, hari ini.

Batholomew berkata, kejayaan tangkapan itu adalah usaha IPD Papar dalam mengatasi masalah penyalahgunaan dadah di samping memastikan peraturan peraturan Perintah Kawalan Pergerakan Pemulihan (PKPP) dipatuhi penduduk setempat.

“Orang ramai yang mempunyai sebarang maklumat berkaitan dadah di daerah ini diminta memaklumkan kepada pihak polis,” katanya.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


ADUN Tanjong Kapor & Kunak Sangkal Dakwaan Keluar Warisan

KOTA KINABALU : Ahli Dewan Undangan Negeri (ADUN) Kunak, Norazlinah Arif menyangkal dakwaan bahawa beliau antara yang akan menyusul keluar daripada Parti Warisan Sabah (Warisan) selepas tindakan ADUN Sebatik meninggalkan parti pada Khamis.

Beliau berkata, dakwaan itu adalah fitnah dan beliau masih setia kepada Warisan di bawah pimpinan Presiden, Datuk Seri Mohd Shafie Apdal.

“Bagi saya semuanya adalah fitnah, saya antara orang yang awal menyatakan kesetiaan kepada pimpinan Datuk Seri (Mohd Shafie) dan saya akan pastikan menjaga maruah orang Kunak kekal dengan Warisan.

“Saya percaya, justifikasi yang diberikan oleh ADUN Sebatik, Hassan A Gani Pg Amir betul-betul tidak adil. Saya antara wakil rakyat di bawah kepimpinan Presiden dan tidak ada dalam justifikasinya itu betul, kami sering juga dipanggil untuk berbincang dan menjelaskan kepada kami setiap apa gerakan kita (Warisan),” katanya ketika dihubungi Sinar Harian pada Khamis.

Katanya lagi, memang seperti yang Hassan katakan, ada batas apabila bukan sebagai kerajaan namun rakyat sebenarnya memahami keadaan wakil rakyat pembangkang.

“Tetapi, saya secara peribadinya terharu apabila rakyat memahami. Rakyat faham kalau kita wakil rakyat pembangkang, kita bantu sedaya kita, yang semampu kita,” katanya.

Sementara itu, ADUN Tanjong Kapor, Chong Chen Bin menerusi kenyataan di Facebook turut menyatakan pendiriannya kekal bersama Warisan.

“Saya sebagai wakil rakyat Tanjong Kapor dengan ini menyatakan secara jelas dan nyata bahawa pendirian saya bersama Warisan serta pemimpin lain yang masih tetap setia dengan Datuk Seri Shafie Apdal.

“Saya akan tetap menghormati dan menjunjung mandat rakyat dan undi untuk kekal bersama Warisan bersama beliau sebagai Presiden Parti,” katanya.

Tambahnya, kenyataan ADUN Sebatik yang keluar daripada Warisan dengan mendakwa hilang kepercayaan kepada Mohd Shafie adalah tindakan beliau sendiri dan kepentingan bersifat peribadi.

“Alasan diberikan oleh wakil rakyat tersebut adalah bersifat angkuh dan sombong dengan mendakwa Warisan telah kehilangan sokongan rakyat adalah tidak benar dan berniat jahat semata-mata.

“Tindakan wakil rakyat tersebut dengan mengisytiharkan mesra Gabungan Rakyat Sabah (GRS) adalah topeng sebenar bahawa diri individu tersebut adalah memperalatkan rakyat Sabah untuk mendapat suara politik daripada pengaruh GRS,” katanya.

Sebuah blog mendakwa Norazlinah dan Chen Bin antara enam ADUN Warisan dan seorang lagi pemimpin kanan parti yang akan menyusul keluar daripada Warisan selepas ADUN Sebatik.

Empat lagi ADUN yang didakwa itu adalah ADUN Tungku, Assaffal Alian; ADUN Banggi, Mohamad Mohammarin; ADUN Darau, Azhar Matussin; ADUN Bongawan, Dr Daud Yusof dan seorang lagi pemimpin paling kanan Warisan yang juga bekas Menteri Sabah. – SINAR

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost